text:
Yobu Job
Chapter 4
1 Awo Erifaazi Omutemani n'addamu n'ayogera nti
2 Omuntu bw'anaagezaako okwogera naawe, onoonyiiga? Naye ani ayinza okuzibiikiriza obutayogera?
3 Laba, wayigirizanga bangi, Era wanywezanga emikono eminafu.
4 Ebigambo byo byamuwaniriranga oyo eyali agudde, Era wawanga amaanyi amaviivi agaddirira.
5 Naye kaakano kituuse gy'oli n'ozirika; Kikukomako ne weeraliikirira.
6 Okutya kwo Katonda si bwe bwesige bwo, N'amakubo go amagolokofu si kwe kusuubira kwo?
7 Nkwegayiridde, jjukira, ani eyali abuze nga taliiko musango? Oba abatuukirivu baali bamaliddwawo wa?
8 Nga bwe nnalaba, abo abakabala obujeemu, Ne basiga obuyinike, era bye bakungula.
9 Bazikirira olw'omukka gwa Katonda, Era bamalibwawo olw'okuwuuma kw'obusungu bwe.
10 Okuwuluguma kw'empologoma n'eddoboozi ly'empologoma enkambwe, N'amannyo g'empologoma ento gamenyeka.
11 Empologoma enkulu efa omuyiggo nga gugibuze, N'abaana b'empologoma ne basaasaana.
12 Kale ekigambo kyandeeterwa kyama, N'okutu kwange ne kutoola okuwuuma kwakyo.
13 Mu kulowooza okuva mu kwolesebwa okw'ekiro, Otulo otungi bwe tukwata abantu.
14 Entiisa n'enkwata n'okukankana, Amagumba gange gonna n'okunyegenya ne ganyegenya.
15 Awo omwoyo ne guyita ku maaso gange; Enviiri ez'omubiri gwange ne zinva ku mutwe.
16 Gwayimirira buyimirizi, naye ne siyinza kwetegereza bwe gufaanana; Ekifaananyi kyali mu maaso gange: Waaliwo okusirika, ne mpulira eddoboozi eryogera nti
17 Omuntu afa alisinga Katonda obutuukirivu? Omuntu aliba mulongoofu okukira eyamukola?
18 Laba, teyeesiga baddu be; Ne bamalayika be abalanga obusirusiru:
19 T'alisinga nnyo kubanga abo abasula mu nnyumba ez'ettala, Omusingi gwabwe guli mu nfuufu, Ababetentebwa okusooka ekiwojjolo!
20 Bazikiririra mu kiseera ekiri wakati w'enkya n'akawungeezi: Babula emirembe gyonna nga tewali akissaako mwoyo.
21 Omugwa gwabwe ogw'eweema tegusimbulwa munda yaabwe? Bafa, era awatali magezi.


c: text/html

text:
Chapter 8
1 Awo mu nnaku ezo, ebibiina bwe byayinga obungi nate, ne bataba na mmere, n'ayita abayigirizwa be n'abagamba nti
2 Nsaasira ebibiina, kubanga leero ennaku ssatu nga bali nange, so tebalina mmere;
3 bwe mbasiibula okuddayo nga basiibye enjala, banaazirikira mu kkubo; n’abamu bava wala.
4 Abayigiriwa be ne bamuddamu nti Omuntu anaayinza atya okukkusa abantu bano emigaati wano mu ddungu?
5 N'ababuuza nti Mulina emigaati emeka? Ne bamugamba nti Musanvu.
6 N'alagira ebibiina okutuula wansi: n'addira emigaati omuanvu, ne yeebaza, n'amenyamu, n’awa abayigirizwa be, okugissa mu maaso gaabwe; ne bagissa mu maaso g'ekibiina.
7 Era baali balina obw'ennyanja butono: n'abwebaza, n’alagira n'obwo okubussa mu maaso gaabwe.
8 Ne balya ne bakkuta, ne bakuŋŋaanya obukunkumuka bwasigalawo ebisero musanvu.
9 Baali ng'enkumi nnya: n'abasiibula.
10 Amangu ago n'asaabala mu lyato n'abayigirizwa be, n'ajja ku njuyi ez'e Dalumanusa.
11 Abafalisaayo ne bafuluma ne bajja, ne batanula okumusokaasoka, nga banoonya gy'ali akabonero akava mu ggulu, nga bamukema.
12 N'asinda nnyo mu mwoyo gwe, n’agamba nti ab'Emirembe gino banooyeza ki akabonero? mazima mbagamba nti ab'Emirembe gino tebaliweebwa kabonero.
13 N'abaleka, n'asaabala nate n'agenda emitala w'eri.
14 Awo ne beerabira okutwala emigaati, so tebaali nagyo mu lyato wabula omugaati gumu.
15 N'aakuutira ng'agamba nti Munywere, mwekuume ekizimbulukusa eky'Abafalisaayo n’ekizimbulukusa kya Kerode.
16 Ne beebuuzaganya bokka na bokka, ne bagamba nti Tetulina migaati.
17 Yesu bwe yategeera n'abagamba nti Kiki ekibeebuuzaganyisa olw'obutaba na migaati? temunnalaba, so temutegeera? emitima gyammwe mikakayavu?
18 Mulina amaaso, temulaba? mulina amatu, temuwulira? temujjukira?
19 Bwe nnameyera enkumi ettaano emigaati etaano, ebibbo bimeka ebyajjula obukunkumuka bye mwakuŋŋaanya? Ne bamugamba nti Kkumi na bibiri.
20 Era bwe nnamenyera omusanvu enkumi ennya, mwakuŋŋaanya ebisero bimeka ebyajjula obukunkumuka? Ne bamugamba nti Musanvu.
21 N'abagamba nti Temunnategeera?
22 Ne bajja ne batuuka mu Besusayida ne bamuleetera omuzibe w'amaaso, ne bamwegayirira okumukomako.
23 N'akwata omuzibe w'amaaso ku mukono, n'amufulumya ebweru w'embuga; awo bwe yawanda amalusu ku maaso ge, n'amussaako engalo, n'amubuuza nti Oliko ky'olaba?
24 N'atunula waggulu, n'agamba nti Ndaba abantu, kubanga ndaba bafaanana ng'emiti, nga batambula.
25 Ate n'amussa engalo ku maaso ge n'akanula okulaba, n'awona, n'alaba byonna bulungi.
26 N'amusindika ewuwe, ng'amugamba nti Toyingiranga mu mbuga muno.
27 Yesu n'asitula n'agenda n'abayigirizwa be mu mbuga z'e Kayisaliya ekya Firipo. Bwe baatuuka mu kkubo n'abuuza abayigirizwa be, n'abagamba nti Abantu bampita ani?
28 Ne bamugamba nti Yokaana Omubatiza: n'abalala nti Eriya: naye abalala nti Omu ku bannabbi.
29 Ye n'ababuuza nti Naye mmwe mumpita ani? Peetero n'addamu n'amugamba nti Ggwe Kristo.
30 N'abakomako baleme okubuulirako omuntu ebigambo bye.
31 N'atanula okubayigiriza nti kimugwanira Omwana w'omuntu okubonyaabonyezebwa ebingi, n'okugaanibwa abakadde, ne bakabona abakulu, n'abawandiisi, n'okuttibwa, n'okuyitawo ennaku essatu okuzuukira.
32 N'ayogera ekigambo ekyo mu lwatu. Peetero n'amutwala, n'atanula okumunneya.
33 Naye n'akyuka, n'alaba abayigirizwa be, n'anenya Peetero, ng'agamba nti Dda ennyuma wange, Setaani: kubanga tolowooza bya Katonda, wabula eby'abantu.
34 N'ayita ebibiina n'abayigirizwa be, n'abagamba nti Omuntu bw'ayagala okungoberera, yeefiirize yekka, yeetikke omusalaba gwe, angoberere.
35 Kubanga buli ayagala okulokola obulamu bwe alibubuza; na buli alibuza obulamu bwe ku lwange n'olw'enjiri alibulokola.
36 Kubanga kimugasa ki omuntu okulya ensi zonna, n'okufiirwa obulamu bwe?
37 Kubanga omuntu yandiwaddeyo ki okununula obulamu bwe?
38 Kubanga buli ankwatirwa ensonyi nze n'ebigambo byange mu mirembe gino egy'obwenzi era emibi, n'Omwana w'omuntu alimukwatirwa ensonyi oyo lw'alijjira mu kitiibwa kya Kitaawe ne bamalayika abatukuvu.

robotstxt: allowed

filter: keep


text:
Matayo
Chapter 3
1 Mu nnaku ezo, Yokaana Omubatiza n'ajja ng'abuulirira mu ddungu ery'e Buyudaaya,
2 ng'agamba nti Mwenenye; kubanga obwakabaka obw'omu ggulu bunaatera okutuuka.
3 Kubanga oyo nnabbi Isaaya gwe yayogerako, ng'agamba nti Eddoboozi ly'oyo ayogerera waggulu mu ddungu nti Mulongoose oluguudo lwa Mukama, Muluŋŋamye amakubo ge.
4 Naye Yokaana oyo yayambalanga engoye ez'ebyoya by'eŋŋamira, nga yeesiba olukoba olw'eddiba mu kiwato; n'emmere ye yali nzige na mubisi gw'enjuki ez'omu nsiko.
5 Awo ne bava e Yerusaalemi ne mu Buyudaaya wonna, n'ensi yonna eriraanye Yoludaani, ne bajja gy'ali;
6 n'ababatiza mu mugga Yoludaani, nga baatula ebibi byabwe.
7 Naye Lwe yalaba Abafalisaayo abangi n'Abasaddukaayo abangi nga bajjirira okubatiza kwe n'abagamba nti Mmwe abaana b'emisota, ani eyabalabula okudduka obusungu obugenda okujja?
8 Mubale ebibala ebisaanidde okwenenya;
9 temulowooza kwogera mu mitima nti Tulina Ibulayimu ye jjajjaffe: kubanga mbagamba nti Katonda ayinza mu mayinja gano okugafuuliramu Ibulayimu abaana.
10 Naye kaakano embazzi eteekeddwa ku kikolo ky'emiti: buli muti ogutabala bibala birungi gunaatemebwa, gunaasuulibwa mu muliro.
11 Nze mbabatiza na mazzi olw'okwenenya: naye oyo ajja ennyuma wange ye ansinga amaanyi, sisaanira na kukwata ngatto ze: oyo alibabatiza n'Omwoyo Omutukuvu n'omuliro.
12 Olugali lwe luli mu mukono gwe, naye alirongoosa nnyo egguuliro lye; alikuŋŋaanyiza eŋŋaano mu ggwanika, naye ebisusunku alibyokya n'omuliro ogutazikira.
13 Awo Yesu n'ava e Ggaliraaya, n'atuuka ku Yoludaani eri Yokaana, amubatize.
14 Naye Yokaana yali ayagala okumugaana, ng'agamba nti Nze nneetaaga ggwe okumbatiza, naawe ojja gye ndi?
15 Naye Yesu n'addamu n'amugamba nti Kkiriza kaakano: kubanga kitugwanira bwe tutyo okntuukiriza obutuukirivu bwonna. N'alyoka amukkiriza.
16 Awo Yesu, bwe yamala okubatizibwa, amangu ago n'ava mu mazzi: laba, eggulu ne limubikkukira, n'alaba Omwoyo gwa Katonda ng'akka ng'ejjiba, ng'ajja ku ye;
17 laba, eddoboozi ne liyima mu ggulu, nga ligamba nti Oyo ye Mwana wange, gwe njagala, gwe nsanyukira ennyo.


text:
Matayo
Chapter 20
1 Kubanga obwakabaka obw'omu ggulu bufaanana omuntu alina ennyumba ye, eyakeera enkya okupakasa abalimi balime mu lusuku lwe olw'emizabbibu.
2 Bwe yamala okulagaana n'abalimi eddinaali ey'olunaku olumu, n'abasindika mu lusuku lwe olw'emizabbibu.
3 N'afuluma essaawa nga ziri ssatu, n'alaba abalala nga bayimiridde mu katale nga tebaliiko kye bakola;
4 nabo n'abagamba nti Nammwe mugende mu lusuku olw'emizabbibu, nange nnaabaweera ekinaatuuka. Ne bagenda.
5 N'afuluma nate essaawa nga ziri mukaaga, era n'omwenda, n'akola bw'atyo.
6 N'afuluma essaawa nga ziri kkumi n'emu, n'asanga abalala nga bayimiridde; n'abagamba nti Kiki ekibayimiriza wano obudde okuziba nga temuliiko kye mukola?
7 Ne bamugamba nti Kubanga tewali muntu eyatupakasizza. N'abagamba nti Nammwe mugende mu lusuku olw'emizabbibu.
8 Obudde bwe bwawungeera, omwami w'olusuku olw'emizabbibu n'agamba omukoza we nti Bayite abalimi, obawe empeera, osookere ku b'oluvannyuma, okutuusa ku b'olubereberye.
9 N'ab'omu ssaawa ekkumi n'emu bwe bajja, ne baweebwa buli muntu eddinaali emu.
10 N'abo abaasooka bwe bajja, ne balowooza nti banaaweebwa okukirawo; naye nabo ne baweebwa buli muntu eddinaali emu.
11 Bwe baagiweebwa, ne beemulugunyiza omwami.
12 nga bagamba nti Bano ab'oluvannyuma bakoledde essaawa emu, n'obenkanya naffe, abaateganye enkya n'essana nga litwokya.
13 Naye n'addamu n'agamba omu ku abo nti Munnange, sikukoze bubi: tewalagaanye nange eddinaali emu?
14 Twala eyiyo, ogende; njagala okuwa ono ow'oluvannyuma nga ggwe.
15 Siyinza kukola byange nga bwe njagala? oba eriiso lyo bbi kubanga nze ndi mulungi?
16 Bwe batyo ab'oluvannyuma baliba ab'olubereberye, n'ab'olubereberye baliba ab'oluvannyuma.
17 Yesu bwe yali ng'ayambuka okugenda e Yerusaalemi, n'atwala abayigirizwa ekkumi n'ababiri kyama, n'abagambira mu kkubo nti
18 Laba, twambuka tugenda e Yerusaalemi; n'Omwana w'omuntu aliweebwayo mu bakabona abakulu n'abawandiisi; nabo balimusalira omusango okumutta,
19 era balimuwaayo mu b'amawanga okumuduulira, n'okumukuba, n'okumukomerera: n'alyoka azuukizibwa ku lunaku olw'okusatu.
20 Awo nnyina w'abaana ba Zebbedaayo n'ajja gy'ali, n'abaana be, n'amusinza, n'amusaba ekigambo.
21 N'amugamba nti Oyagala ki? N'amugamba nti Lagira abaana bange bano bombi batuule, omu ku mukono gwo ogwa ddyo, n'omulala ku mukono gwo ogwa kkono, mu bwakabaka bwo.
22 Naye Yesu n'addamu n'agamba nti Temumanyi kye musaba. Muyinza okunywa ku kikompe nze kye ŋŋenda okunywako? Ne bamugamba nti Tuyinza.
23 N'abagamba nti Ku kikompe kyange mulinywerako ddala: naye okutuula ku mukono gwange ogwa ddyo, ne ku mukono ogwa kkono, si nze nkugaba, wabula eri abo Kitange be yakuterekera.
24 Na bali ekkumi bwe baawulira, ne banyiigira ab'oluganda ababiri.
25 Naye Yesu n'abayita gy'ali, n'agamba nti Mumanyi ng'abaami b'amawanga babafuga, n'abakulu baabwe babatwala n'amaanyi.
26 Tekiibenga bwe kityo mu mmwe: naye buli ayagala okuba omukulu mu mmwe anaabanga muweereza wammwe:
27 na buli ayagala okuba ow'olubereberye mu mmwe anaabanga muddu wammwe:
28 nga Omwana w'omuntu bw'atajja kuweerezebwa, wabula okuweereza, n'okuwaayo obulamu bwe ekinunulo eky'abangi.
29 Bwe baali nga bafuluma mu Yeriko, ekibiina ekinene ne kimugoberera.
30 Laba, abazibe b'amaaso babiri abaali batudde ku mabbali g'ekkubo, bwe baawulira nti Yesu ayitawo, ne boogerera waggulu; nga bagamba nti Mukama waffe, tusaasire, omwana wa Dawudi.
31 Ekibiina ne kibaboggolera, okusirika: naye bo ne beeyongera okwogerera waggulu, nga bagamba nti Mukama waffe, tusaasire, omwana wa Dawudi.
32 Yesu n'ayimirira, n'abayita, n'agamba nti Mwagala mbakole ki?
33 Ne bamugamba nti Mukama waffe, amaaso gaffe gazibuke.
34 Yesu n'akwatibwa ekisa, n'akoma ku maaso gaabwe: amangu ago ne balaba, ne bamugoberera.


text:
Zabbuli
Chapter 82
1 Katonda ayimirira mu kibiina kya Katonda; Asala emisango mu bakatonda.
2 Mulituusa wa okusalanga emisango egitali gya nsonga, N'okusalirizanga ababi? (Seera)
3 Musalirenga emisango omwavu n'oyo atalina kitaawe: Mugattenga oyo ali mu nnaku n'atalina bintu.
4 Muwonyenga omwavu n'oyo eyeetaaga: Mubalokolenga mu mukono gw'omubi.
5 Tebamanya so tebategeera; Batambulatambula mu kizikiza: Emisingi gyonna egy'ensi gisagaasagana.
6 Nayogera nti Muli bakatonda, Era mwenna muli baana b'oyo ali waggulu ennyo.
7 Era naye munaafanga ng'abantu, Era munaagwanga ng'omu ku balangira.
8 Golokoka, ai Katonda, osalire ensi omusango: Kubanga olisikira amawanga gonna.


text:
Isaaya
Chapter 63
1 Ani ono ava mu Edomu, ng'alina ebyambalo ebinnyike mu ddagala ng'ava e Bozula? ono alina engoye ez'ekitiibwa, ng'atambuza amaanyi ge amangi? Nze ayogera obutuukirivu, ow'amaanyi okulokola.
2 Obeeredde ki omumyufu mu byambalo byo, engoye zo ne zifaanana oyo asambira mu ssogolero?
3 Nsambye essogolero omu nzekka so ku mawanga tekwali n'omu eyali awamu nange: weewaawo, nabasamba mu busungu bwange ne mbalinnyirira mu kiruyi kyange n'omusaayi ogw'obulamu bwabwe gumansukidde ku byambalo byange era engoye zange zonna zijjudde amabala.
4 Kubanga olunaku olw'okuwalanirwako eggwanga lwali mu mutima gwange, n'omwaka ogw'abanunule bange gutuuse.
5 Ne mmagamaga ne wataba muyambi; ne nneewuunya obutabaawo wa kuwanirira: omukono gwange nze kyegwava gundeetera obulokozi n'ekiruyi kyange kye kyampanirira.
6 Ne nninnyirira amawanga wansi mu busungu bwange, ne mbatamiiza ku kiruyi kyange, ne nfuka ku ttaka omusaayi ogw'obulamu bwabwe.
7 Naayogera ku bikolwa bya Mukama eby'ekisa ekingi n'amatendo ga Mukama, nga byonna bwe biri by'atuwadde Mukama; n'obulungi obungi obuli eri ennyumba ya Isiraeri, bw'abawadde ng'okusaasira kwe bwe kuli era ng'olufulube bwe luli olw'ebikolwa bye eby'ekisa ekingi.
8 Kubanga yayogera nti Mazima be bantu bange, abaana abatalikuusakuusa: kale n'aba mulokozi waabwe.
9 Yabonyaabonyezebwa mu kubonyaabonyezebwa kwabwe kwonna, ne malayika ali mu maaso ge yabalokolanga: mu kwagala kwe ne mu kusaasira kwe yabanunula; n'abasitulanga n'abeetikkiranga ennaku zonna ez'edda.
10 Naye ne bajeema ne banakuwaza omwoyo gwe omutukuvu: kyeyava akyuka okuba omulabe waabwe; n'alwana nabo ye yennyini.
11 Awo n'alyoka ajjukira ennaku ez'edda, Musa n'abantu be, ng'ayogera nti Ali ludda wa oyo eyabalinnyisa ng'abaggya mu nnyanja wamu n'abasumba b'endiga ze? ali ludda wa oyo eyateeka omwoyo gwe omutukuvu wakati mu bo?
12 eyatambuzanga omukono gwe ogw'ekitiibwa awali omukono ogwa ddyo ogwa Musa? eyayawulamu amazzi mu maaso gaabwe okwekolera erinnya eritaliggwaawo?
13 eyabayisa mu buziba, ng'embaalasi mu ddungu, obuteesittala?
14 Ng'ente bwe ziba ezikka mu kiwonvu, omwoyo gwa Mukama gwabawummuzanga bwe gutyo: bwe watwala bw'otyo abantu bo okwekolera erinnya ery'ekitiibwa.
15 Tunula ng'oyima mu ggulu, olabe ng'oyima mu nnyumba ey'obutukuvu bwo n'ekitiibwa kyo: buli ludda wa obunyiikivu bwo n'ebikolwa byo eby'amaanyi? okwagala kw'emmeeme yo n'okusaasira kwo kuziyizibwa gye ndi.
16 Kubanga gwe Kitaffe, newakubadde nga Ibulayimu tatumanyi so ne Isiraeri ga tatukkiriza: ggwe, ai Mukama, gwe Kitaffe; omununuzi waffe okuva emirembe n'emirembe lye linnya lyo.
17 Ai Mukama, lwaki gwe okutukyamya mu makubo go n'okakanyaza omutima gwaffe obutakutya? Komawo ku lw'abaddu bo, ebika eby'obusika bwo.
18 Abantu bo abatukuvu baabulina kaseera buseera kaseera buseera: abalabe baffe balinnyiridde awatukuvu wo.
19 Tufuuse ng'abo b'otofuganga; ng'abo abatatuumibwanga linnya lyo.


text:
Essuula 16
1 Mbanjulira Foyibe mwannyinaffe, ye muweereza w'ekkanisa ey'omu Kenkereya:
2 mulyoke mumwanirize mu Mukama waffe, nga bwe kigwanidde abatukuvu, era mumuyambe mu kigambo kyonna ky'alyetaaga gye muli: kubanga naye yennyini yayamba bangi, era nange nzennyini.
3 Mumulamuse Pulisika ne Akula abaakolera awamu nange mu Kristo Yesu,
4 abaawaayo obulago bwabwe olw'obulamu bwange; be sseebaza nze nzekka, era naye n'ekkanisa zonna ez'ab'amawanga:
5 era mulamuse ekkanisa ey'omu nnyumba yaabwe. Mulamuse Epayineeto, gwe njagala, kye kibala eky'olubereberye eky'omu Asiya eri Kristo.
6 Mulamuse Malyamu, eyabakolera mmwe emirimu emingi.
7 Mulamuse Anduloniiko ne Yuniya, ab'ekika kyange, era abaasibirwa awamu nange, ab'amaanyi mu batume, era abansooka okubeera mu Kristo.
8 Mulamuse Ampuliyaato, gwe njagala mu Mukama waffe.
9 Mulamuse Ulubano, akolera awamu naffe mu Kristo, ne Sutaku gwe njagala.
10 Mulamuse Apere akkirizibwa mu Kristo. Mubalamuse ab'omu nnyumba ya Alisutobulo.
11 Mulamuse Kerodiyoni, ow'ekika kyange. Mubalamuse ab'omu nnyumba ya Nalukiso, abali mu Mukama waffe.
12 Mulamuse Terufayina ne Terufoosa abaakola emirimu mu Mukama waffe. Mulamuse Perusi omwagalwa, eyakola emirimu emingi mu Mukama waffe.
13 Mulamuse Luufo, eyalondebwa mu Mukama waffe, ne nnyina, ye mmange.
14 Mulamuse Asunkulito, Fulegoni, Kerume, Patuloba, Keruma, n'ab'oluganda abali awamu nabo.
15 Mulamuse Firologo ne Yuliya, Nerewu ne mwannyina, ne Olumpa, n'abatukuvu bonna abali awamu nabo.
16 Mulamusagane n'okunywegera okutukuvu. Ekkanisa zonna eza Kristo zibalamusizza.
17 Era mbeegayiridde, ab'oluganda, mutunuulirenga abo abaleeta eby'okwawukanya n'eby'okwesittaza, ebitali bya kuyigiriza kwe mwayiga: mubakubenga amabega abo.
18 Kubanga abaliŋŋanga abo si baddu ba Mukama waffe Kristo, naye ba mbuto zaabwe bokka; era n'ebigambo ebirungi n'eby'okunyumya obulungi balimbalimba emitima gy'abo abatalina kabi.
19 Kubanga okuwulira kwammwe kwabuna mu bonna. Kyenvudde mbasanyukira mmwe: naye njagala mmwe okubeeranga abagezi mu bulungi, era abasirusiru mu bubi.
20 Era Katonda ow'emirembe alibetenta Setaani wansi w'ebigere byammwe mangu. Ekisa kya Mukama waffe Yesu Kristo kibeerenga nammwe.
21 Timoseewo, akolera awamu nange, abalamusizza; ne Lukiyo ne Yasooni ne Sosipateri, ab'ekika kyange.
22 Nze Terutiyo, awandiise ebbaluwa eno, mbalamusizza mu Mukama waffe.
23 Gayo, ansuza nze n'ekkanisa yonna, abalamusizza. Erasuto, omuwanika w'ekibuga, abalamusizza, ne Kwaluto, ow'oluganda.
24 Ekisa kya Mukama waffe Kristo Yesu Kibeerenga nammwe mwenna. Amiina.
25 Era oyo ayinza okubanyweza ng'enjiri yange n'okubuulirwa kwa Yesu Kristo bwe biri, ng'ekyama bwe kibikkuddwa ekyasirikirwa okuva mu biro eby'emirembe n'emirembe,
26 naye kaakati kirabise ne kitegeezebwa amawanga gonna mu byawandiikibwa bya bannabbi, nga bwe yalagira Katonda ataggwaawo, olw'okuwulira okuva mu kukkiriza;
27 Katonda ow'amagezi omu yekka aweebwenga ekitiibwa ku bwa Yesu Kristo emirembe egitaggwaawo.


text:
Bakulu bannange mukimanyi nti amaanyi tulina matono era n’obuyinza butono?
Abantu abasinga tebakimanyi nti bw’okula olina okwesonyiwa ebintu bingi nga n’ekimu ku bino kumanya nti okuze. Jjukira nti obukadde magezi. Era bw’okula n’otoba na magezi kumanya ky’osobola ojja kufuna obuzibu.
Ekyokulabirako abasajja abamu bw’akaddiwa takkiriza nti ebintu bye yakolanga mukyalawe ng’okumukuba, okuyomba oba okulwana takyasobola kubikola.
Nti era alina okweguya mukyala we era n’okumuyisa obulungi. Ekirala naawe omukyala weetaaga munno, tomuyisaamu maaso, tomuvuma era toyomba. Buli omu yeetaaga munne mu bujjuvu kale munno olina okumuyisa obulungi kubanga bw’akuvaako tolina mulala.
Munno mutwale ng’ekikulu, mujjukize nti omwagala ng’omukolera ebirungi ate ye munno ddala teri mulala.
Munyumirwe omukwano mu mbeera esanyusa.


text:
Bya DAMBA WIZIRI
ABEDDIINI y’enjiri abalala 15 bakwatiddwa poliisi lwakubulila ngiri yakugana bantu kwewandiisa mu densite z’eggwanga.
Bagamba nti okwewandiisa kukontana n’ebyawandiikibwa mu bible.
Poliisi y’e Mbarara eyodde abantu 15, ab’enzikiriza etaategerekese eri ku kyalo Kyabiranga mu ggombolola y’e Bukiro mu disitulikiti y’e Mbarara, abaakubye olukung’aana nga babuulira enjiri egaana abatuuze okugenda okwewandiisa okufuna densite y’eggwanga. Abantu bano bagamba nti abeewandiisa bakontana n’ebyawandiikibwa mu Bayibuli era bagoberera sitaani.
Baategeezezza nti bo tebasomesa baana baabwe mu masomero ga lukale kwegatta n’abaana abalala era babasomesa Bayibuli yokka.
Aduumira poliisi mu disitulikiti y’e Mbarara, Dickens Bindeeba, yategeezezza nti abaakwattiddwa baakuggulwako emisango egy’enjawulo okuli okutaataaganya enteekateeka za Gavumenti era kyazuuliddwa nti abantu bangi mu ggombolola y’e Bukiru e Mbarara, baabadde baagaana okwewandiisa olw’enjiri ebabuulirwa.
Ssentebe w’eggombolola ya Bukiro, David Tushabe Kitengye, yategeezezza nti oluvannyuma lw’abantu bano okukwattibwa, abatuuze abantu ababadde tebannewandiisa beewandisisizza.
Ssentebe w’ekyalo kino, James Seruwagi, yategeezezza nti eddiini eno tetegeerekeka ngeri gye yajja ku kyalo. Abakkiririza mu ddiini eno abatuuze bonna tebasomeseza baana baabwe mu masomero galukale wabula babasomesa Bayiubuli yokka.
Tushabe Kitengye, agamba nti eddiini eno, tekkiririza mu tekinologiya, era tebakwata ssimu, tebabatwala mu masomero ga lukale kubanga babawa densite omuli ne nnamba 666 gye bagamba nti ya sitaani.


text:
Bya Paddy Nsobya
ENSUJJU kye kimu ku birime abalimi abasinga bye batassaako nnyo mwoyo era balima kulyako bulyi sso nga ensangi zino kirime kya ttunzi.
Jimedine Nsereko Ssewava ow’e Nsozibbiri mu Ggombolola y’e Kalamba e Butambala agamba nti ekirime kino akirima mu bungi era kimuyambye okwegobako obwavu.
Nga bwe bagamba nti atega ogumu taliira, ku nsujju ayongerako okulima olusuku mu nnima eyomulembe ne lutakanduka mu kyeya, n’asobola okusigala ng’alina emmere gy’atunda ekiseera kyonna. Yiika y’ettaka emu omwaka agikolako obukadde 10 n’omusobyo mu nsujju n’amatooke. Omwaka atema enkota ezisoba mu 500 n’ensujju ezisoba mu 2,000. Engeri gyakolamu emirimu gye aginnyonnyola bwati;
‘Nasoma busomesa naye olw’okuba nnakula tulima ku gw’obusomesa ngattako okulima era buli lunaku oluva ku ssomero nsibira mu nnimiro. Ennima eyomulembe eriko w’entuusizza era mu Butambala nsomesa abavubuka ku byobulimi basobole okubaako kye beekolera okufuna ssente.
Okulima ensujju
Ekirowoozo ky’okulima ensujju nnakifuna emyaka nga ena emabega abantu bwe baayongera okumanya emigaso gyayo era nga yettanirwa nnyo mu mmere.
Ebiryo byagala ettaka eggonvu eriddugavu ate eggimu eririmu ekiriisa kya Nitrogen ne Potassium ebiyamba emmere ebalira kungulu ng’ensujju okugejja ate n’okuwooma. Ettaka bwe litabaamu biriisa bino oba weetaaga okuliriikiriza ne nnakavundira oba obusa bw’ebisolo.
Oluusi nkozesa n’ebigimusa ebizungu nga N.P.K oba D.A.P, n’ebirala naye bino olina kusooka kwebuuza ku bakugu mu byobulimi ne bakulagirira ebipimo ebituufu.
Ebiryo tebyagala nnyo kulimira mu bbanga kuba omusana gubiyisa bubi wabula byagala mu bifo awali ebisiikirize.
Ensujju bwe zibala ne zituula ku ssubi eriri mu lusuku tezivunda ng’ezo ezituula ku ttaka ejjerere. Ebikolo mbiwa amabanga ga ffuuti nga 25 ku 25 kuba byegazaanya nnyo. Mu yiika emu nsimbamu ebikolo 15.
Ekiryo kitandika okubala ku myezi esatu, ne kibala okutuuka ku myezi mukaaga. Ate kyo ekibala ky’ensujju kitandika okwengera ku mwezi gumu n’ekitundu okuva lw’emulisizza. Embeera y’obudde ng’ebadde nnungi naddala ng’enkuba etonnya mu sizoni emu ekiryo kimu nsobola okukinogako ensujju wakati wa 100 ne 150. Mu sizoni emu yiika emu nsobola okukungulamu ensujju ezisoba mu 1,900. Ensujju nzitunda wakati wa 800/= ne 4,000/= wano ku musiri.
Ebitawaanya ebiryo:
Okuggyako ensujju okuvunda mu biseera by’enkuba ennyingi mbadde sinnafunayo bulwadde buntawaanya nga bwe kitera okulabika ku birime ebirala era sizifuuyira, zikulirawo. Wabula bw’obikka, ensujju ne zitatuula ku ttaka tezivunda.
Endabirira y’olusuku
Ennaku zino ekyeya kiba kya maanyi ne kyonoona ensuku naye singa oba olutegese bulungi ekyeya tekirukosa nnyo.
Nnima ebitooke ebiganda nga Namayovu, Kibuzi, Kisansa, Mpologoma, Nakitembe, n’ebirala. Mu kusimba nsima ebinnya bya ffuuti 3 ku 3. Mbiwa amabanga ga ffuuti 13 ku 13.
Mu Buli kinnya nteekamu obugaali bw’obusa bubiri. Obusa nga mbufunye nsooka kubuleka okumala ennaku 14 ne busooka buwola. Bw’obukozesezaawo ebbugumu eribubeeramu lyonoona ebitooke.
Obusa bwenkozesa nsooka ne mbutabulatabula mu ttaka ne nndyoka mbussa mu kinnya mwesimba ensukusa. Nkozesa obusa bwa 800,000/- okumala yiika emu.
Ebitooke byange nnabifuna okuva mu BUCADEF n’ebimu n’embigula. Mpeza ebikolo 500. Olusuku ndubikka n’ebisoolisooli n’essubi. Mu mbeera eno olusuku terukosebwa nnyo mu kyeya.
Mu lusuku ntemamu ensalosalo okuziyiza mukoka ate nsimbamu n’emiti gy’emituba mu ffuuti 40 ku 40 okuleetamu ebisiikirize ebitonotono n’okutangira kibuyaga ow’amaanyi okwonoona ebitooke.
Enkota y’ettooke ngitunda wakati wa 8,000/- ne 15,000/- okusinziira ku bunene.
Bye ntegeka okukola:
Njagala okuzimba ttanka y’omu ttaka ng’etereka liita z’amazzi emitwalo 20 mbeere nga nfukirira ebirime ne ku musana. Njagala n’okufuna akuuma akasa ntandike okwongera omutindo ku nsujju nga tuzikolamu obuwunga okusobola okufunamu ssente eziwera kuba kkiro eri ku 20,000/-


text:
Kkooti e Lira eriko munnansi wa America gw’eragidde aggalirwe okutuusa enkya. Omumerica Phil Wilmot ow’emyaka 24 avunaanibwa kukuba lukung’ana olumenya amateeka.
Omukwate y’akulembera ekibiina ki Solidarity Uganda nga kirwaniririra ddembe lya buntu. Kitegeezeddwa nti ono yakwatibwa nga 6 December.
Okuva kwolwo,m Phil yali yateebwa ku kakalu ka poliisi akaaweddeko nga 3 omwezi guno.
Olwaleero kyeruppe ono bw’azzeeyo ku poliisi okuzza obuggya akakalu nebakamutema nti talina gy’alaga era ku ssaawa munaana nebamutwala mu kkooti.
Omulamuzi w’eddaala erisooka Richard Ssemaganda agaanye okusaba kwa Phil okweyimirirwa, n’amusindika mu kkomera okutuusa enkya omusango gwe lwegunaddamu okuwulirwa. Agenze akukkuluma wabula nga talina kyakukola.


text:
Olhughano 61: Dawudi Akayirawa mw’Omwami
SAULO kandi akalengesaya erihamba Dawudi. Akimaya abasirikali biwe 3,000 abuwene neryo akaya murondaya. Dawudi akabya aminya eki, akatsindika abalingi eriyaminya aho Saulo n’abalhume biwe balhalirire omwa kiro. Neryo Dawudi akabulhaya ababiri okwa balhume biwe athi: ‘Nindi okwinywe oyukendi ghenda naghe omwa kilhaliriro kya Saulo?’
Abisai akasubiraya athi: ‘Nigye.’ Abisai ni mughalha wa Seruya mwali wabu Dawudi. Saulo n’abalhume biwe bakabya bana ghotsere, Dawudi na Abisai bakasoba lhyolho-lhyolho n’eringira omwa kilhaliriro ibana hunire. Bakimaya erithumo lya Saulo n’olhuthehi lhwiwe olhw’amaghetse, ebyabya hakuhi n’omuthwe wiwe. Sihali na mughuma oyuwamabalhangira kutse oyuwamabowa kusangwa abosi babiri hwera omwa thulho.
Thalebya Dawudi na Abisai hathya. Bamabirighenda, kandi bamabirihika okwa kasweswe ak’ekithwa kwa buholho. Dawudi akabirikira okwa mukulhu w’abasirikali abe Israeli athi: ‘Iwe Abineri kikaleka iwuthatheya mukama wawu, omwami niki? Thalebya! Erithumo n’olhuthehi lhwiwe olhw’amaghetse birihi?’
Saulo akabuka. Akaminyerera omulenge wa Dawudi, n’eribulya athi: ‘Oyu niwe, Dawudi?’ Wunalhangire Saulo na Abineri eyikwa erya?
‘Inga, mukama waghe,’ Dawudi amasubirya Saulo. Na Dawudi akabulhaya athi: ‘Busana naki wukarondekanaya erimbamba? Ni kibi ki ekyanakolire? Erithumo lyawu lya lino, mukama. Leka omughuma w’okwinywe balhume ase alimaye.’
‘Nabiri kolha nabi,’ Saulo akaligha. ‘Nabiri kolha lhukiru-kiru.’ Neryo Dawudi amayighendera nzira siwe, na Saulo amasuba eka. Aliriryo Dawudi amayibwira athi: ‘Kiro kighuma omwa biro bino Saulo akendi nyitha. Nga thibithe omwa kihugho ky’Abafilisitini.’ N’ekyo kya Dawudi akakolha. Dawudi akathoka eritheba Abafilisitini erikirirya bathi lino ali okwa lhuhandi lhwabu.
Omughulhu akabya alhaba Abafilisitini bakayalhwa n’Abaisraeli. Saulo na Yonatana, abosi bakaholera omwa lhuhi. Kino kik’itha Dawudi ya bulighe, n’erisaka olhwimbo olhuwene, akimba athi: ‘Namakwa bulighe busana nawu, mughalha wethu Yonatana. Kawulhwe munywani waghe kutsibu!’
Enyuma w’eki Dawudi akasuba e Israeli omwa muyi owe Heburoni. N’amalhwa akabuthuka ahakathi-kathi k’abalhume abakasombolha mughalha wa Saulo ya Isiboseti eribya mwami n’abandi balhume abakanza Dawudi abye mwami. Aliriryo erighunzerera abalhume ba Dawudi bakakinda. Dawudi awithe birimo 30 eby’obukulhu akayirwa mwa mwami. Akathabalira e Heburoni ahabw’ebirimo irinda n’engegha. Abaghuma okw’abana b’obulhume ababuthirawa eyo mubalhukwa mwa Amnoni, Abusaloma, n’Adoniya.
Endambi yikahika omughulhu Dawudi n’abalhume biwe bakaghenda eriyahamba omuyi mubuya ow’akahulhawa mwa Yerusalemu. Yoabu, owundi mughalha wa Seruya mwali wabu Dawudi, akasondolha amalhwa. Neryo Dawudi akahemba Yoabu, akamukolha mwa mukulhu w’abasirikali biwe. Lithya Dawudi akatsuka erithabalira omwa muyi we Yerusalemu.
1 Samweli 26:1-25; 27:1-7; 31:1-6; 2 Samweli 1:26; 3:1-21; 5:1-10; 1 Emyatsi y’Emigulu 11:1-9.
Ebibulyo
- Saulo abere anaghotsere omwa kilhaliriro kiwe, Dawudi na Abisai mubakolha ki?
- Ni bibulyo ki ebya Dawudi akabulhaya Saulo?
- Akabya abirisigha Saulo, Dawudi akaya hayi?
- Ekikitha Dawudi ya bulighe niki, erimuhikya okwi sakanga olhwimbo olhuwene?
- Dawudi ni wa birimo bingahi akayirwa mwa mwami e Heburoni, n’amena w’okwa baghuma b’okw’abaghalha biwe ni ahi?
- Dawudi akathasya thabalira hayi ng’omwami?
Ebibulyo eby’eryongerako
- Soma 1 Samweli 26:1-25.
Ebinywe bya Dawudi ebiri omu 1 Samweli 26:11 bikakanganaya eribya na mubere ki okwa buyithondeke obwe kitiokrasi? (Esy. 37:7; Abar. 13:2)
Thwama hiraho akaghalha erikangania olhwanzo olhuthaleghulha neryo abandi bakathendi thusima, ebinywe bya Dawudi ebiri omu 1 Samweli 26:23 byanga thuwathikya bithi eribya n’ebirengekanio ebyuwene? (1 Bam. 8:32; Esy. 18:20)
- Soma 2 Samweli 1:26.
Abakristayo munabwire banga kulha-kulhania bathi olhwanzo ‘olhw’erianzana kutsibu’ olhuli ng’olhwa Dawudi na Yonatana babya nalhu? (1 Pet. 4:8; Kol. 3:14; 1 Yn. 4:12)
- Soma 2 Samweli 5:1-10.
Dawudi mwathabalha ahabw’ebirimo bingahi ng’omwami, kandi obuthuku obu bughabirwe buthi? (2 Sam. 5:4, 5)
Obukulhu bwa Dawudi buli busana naki, kandi eki kika thw’ibukaya ki munabwire? (2 Sam. 5:10; 1 Sam. 16:13; 1 Kor. 1:31; Fil. 4:13)


text:
Engeri Y'okuyiga N'obukodyo Bwakwo
Engeri ennungi ey'okwewala kino kwekukolerawo ekyo ky'oyagala okkola. Okola kino oteekwa okuba n'omutima ogwala okukikola era nga wekubiriza mu kino.
Webuuze ebibuuzo bino wa mmanga:
Bino bwobiddamu ojja kufuna obuvunanyizibwa okutandikirawo ekyo ky'oyagala okola.
Webonereze oba wekulise nga omaze omulimu ogwo
Beera nekilabo mu birowoozo byo ky'ojja okwewa nga omaze omulimu naye bwegukulema tewewa kirabo ekyo.
Beera n'okutya
Manya gwe wekka gwe ojja okwekubiriza. Muli beera nekirowoozo nti bw'otamala mulimu ogwo ojja kugwa ebibuuzo era teri ajja kuyamba okujjako gwe wekka ate era n'omutawaana gujja kugwiira gwe wekka singa oba toyise. Soka omale omulimu olyoke odde mu masanyu kuba kiba kirungi okwesanyusa nga ebirowoozo byo biri wamu.


text:
BYA SILVANO KIBUUKA
ABAKUBI b’ebikonde bali munzannya za Semi olwaleero (Lwamukaaga ) olwo abasinga okusona enguumi beesogge fayinolo enkya (ku Ssande) mu bikonde bya National Open ebiyindira mu Lugogo Indoor Arena.
We bwazibidde ku Lwokutaano nga kiraabu ya Lukanga ekyali ku ntikko n’obubonero 10 ng’ediriddwa UPDF ku mwenda so ng’abaakiwangula omwaka oguwedde aba East Coast baanadde bakyasibaganye ne Police ku bubonero musaanvu.
Ebikonde bino ebijjumbiddwa ennyo abalabi biraze nti kapiteeni wa Bombers, Rogers Semitala akyalaga ekitone era nga y’omu ku basuubirwa okulaga oluzannya olulungi mu fayinolo enkya.
Wabula abamu ku bakubi balaze nti tebamatidde na nnamula ya nguumi.
Omukubi wa Lukanga BC. David Ochan kata atonnyese ezziga abasazi bwe baalaze nti yabadde awanguddwa John Owino owa kiraabu ya Army.
Ye Nasser Bukenya owa UPDF yalaze talanta bwe yakubye Farouk Musoke ku bubonero 3-0 mu nkontana ssatu.
Olwomukaaga lwabadde lwakuwummulamu wabula ne lussibwako enzannya ezandibaddeyo ku Lwokutaano.
Ezanaibaddeyo ku Lwokuna tezaawedde lwa masannyalaze kuvaano.
Enguumi z’abakyala zisuubirwa nkya.


text:
Ennaku zino abawala bangi bafuna obuzibu bw’okutegeera oba ddala omusajja amuganza anaamuwasa olumu ebireetera okugwa ku bantu abakyamu. Naye waliwo obubonero bungi kw’oyinza okulabira nti gw’oli naye ye mutuufu era y’ajja okukuwasa.
Akulabikira bulungi nga mwakazuukuka. Bulijjo abantu bwe baba bava mu tulo baba balabika bubi n’olwekyo bw’aba nga munno akulabikira bulungi manya anti ddala wamusiima.
Akulaga buli we muba era akwanjula nga muganzi we oba omuntu gw’ateekateeka okuwasa.
Akwagala nga bw’oli era tafuba nnyo kukukyusa mu ngeri yonna. Bw’oba olina by’otokola bulungi tabikuliriza.
Akola enteekateka ennene naawe. Abasajja bangi tebafaayo kukola nteekateeka za mu maaso n’abakazi kuba oluusi baba tebannasalawo oba nga banaabawasa oba nedda.
Tokwatibwa nsonyi ng’oli naye. Okugeza bw’aba akunyiizizza totya kukaaba nga waali oba okukola ebintu byonna ebirabibwa ng’ebyensonyi.
Tafaayo kumutijjisa. Okugeza ne bw’oba waakamukubira essimu tafaayo ne bw’oddamu okumukubira ng’olina ebirala by’omugamba oba okumubuuzaako.
Bw’aba akuwaana nti oli wa kabi buli lw’akulabako. Kino kiraga nti ne bwe munaabeera mwembi era ajja kusigala ng’akuwaana.
Akutwala ng’omuntu wo ow’omunda era tokirabamu buzibu okumweyabiza, naddala ng’ebintu ebyo tebijja kubatabula.
Amanyi okukujjanjaba ng’oli mulwadde? Bw’aba kino akituukiriza kitegeeza nti ne bwe munaaba mwembi n’olwala era ajja kusobola okukulabirira.
Bw’abaako ne by’akusuubizza afaayo okubituukiriza era yeewala okukulimba kuba amanyi nti tekikuyisa bulungi.
Takuteeka ku bunkenke mu ngeri yonna era tomweraliikirira wabula buli kiseera oba oyagala mubeere mwembi.


text:
Okuva -
Essuula 1
1 Gano ge mannya g'abaana ba Isiraeri abaatuuka mu Misiri; buli muntu n'ennyumba ye n'ajja awamu ne Yakobo.
2 Lewubeeni, Simyoni, Leevi, ne Yuda;
3 Isakaali, Zebbulooni, ne Benyamini;
4 Ddaani ne Nafutaali, Gaadi ne Aseri.
5 Abantu bonna abaava mu ntumbwe za Yakobo ne baba emyoyo nsanvu: naye Yusufu yali ng'amaze okubeera mu Misiri.
6 Yusufu n'afa, ne baganda be bonna, n'emirembe giri gyonna.
7 Abaana ba Isiraeri ne bazaala, ne beeyongera nnyo, ne baba bangi, ne baba ba maanyi nnyo; ensi n'ejjula abo.
8 Awo ne walya kabaka omuggya mu Misiri ataamanya Yusufu.
9 N'abagamba abantu be nti Laba, abantu b'abaana ba Isiraeri bangi ba maanyi okusinga ffe:
10 kale tubasalire amagezi; baleme okuba abangi, olutalo bwe lulijja baleme okwegatta n'abalabe baffe, okulwana naffe, okugolokoka okuva mu nsi.
11 Kyebaava babateekako abakoza okubabonyaabonya n'emigugu. Ne bamuzimbira Falaawo ebibuga eby'amaterekero, Pisomu ne Lamusesi.
12 Naye nga bwe beeyongera okubabonyaabonya, bwe batyo bo bwe beeyongera obungi n'okubuna. Ne banakuwala olw'abaana ba Isiraeri.
13 Abamisiri ne babakoza emirimu abaana ba Isiraeri n'amaanyi:
14 ne bakaayisa obulamu bwabwe mu buddu obuzibu, okutegana n'ebbumba n'amatoffaali, era n'obuddu bwonna obw'omu nsuku, obuddu bwonna bwe baabakoza n'amaanyi.
15 Kabaka w’e Misiri n'abagamba abazaalisa Abaebbulaniya, erinnya ly'omu Sifira, erinnya ly'ow'okubiri Puwa:
16 n'ayogera nti Bwe mubakolanga abakazi Abaebbulaniya emirimu egy'obuzaalisa, bwe mubalabanga nga bali ku ntebe; omwana bw'abanga ow'obulenzi, mumuttanga; naye bw'abanga ow'obuwala, abeeranga mulamu.
17 Naye abazaalisa ne bamutya Katonda, so kebaakola nga bwe baalagirwa kabaka w'e Misiri, naye baabakuuma abaana ab'obulenzi nga balamu.
18 Kabaka w'e Misiri n'abayita abazaalisa, n'abagamba nti Kiki ekibakoza ekigambo ekyo, ne mubakuuma abaana ab'obulenzi nga balamu?
19 Abazaalisa ne bamugamba Falaawo nti Kubanga abakazi Abaebbulaniya tebali ng'abakazi Abamisiri; kubanga balamu, abazaalisa we bagenda okubatuukirako nga bamaze okuzaala.
20 Katonda n'akola bulungi abazaalisa: abantu ne baba bangi, ne baba ba maanyi nnyo.
21 Awo kubanga abazaalisa baatya Katonda, n'abawa abaana.
22 Falaawo n'alagira abantu be bonna n'ayogera nti Buli mulenzi alizaalibwa mumusuulanga mu mugga, buli muwala mumulekanga.


text:
Yeremiya
Chapter 41
1 Awo olwatuuka mu mwezi ogw'omusanvu Isimaeri mutabani wa Nesaniya, mutabani wa Erisama, ow'oku zzadde lya kabaka, era omu ku baami abakulu aba kabaka, n'abasajja kkumi wamu naye, ne bajja eri Gedaliya mutabani wa Akikamu e Mizupa: awo ne baliira eyo emmere wamu e Mizupa.
2 Awo Isimaeri mutabani wa Nesaniya n'ayimuka n'abasajja ekkumi abaali naye ne bafumita Gedaliya mutabani wa Akikamu mutabani wa Safani n'ekitala ne bamutta, kabaka w'e Babulooni gwe yali awadde okufuga ensi.
3 Era Isimaeri n'atta n'Abayudaaya bonna abaali naye, abaali ne Gedaliya e Mizupa, n'Abakaludaaya abaalabika eyo, abasajja abalwanyi.
4 Awo olwatuuka ku lunaku olw'okubiri ng'amaze okutta Gedaliya, so nga tewali muntu akimanyi,
5 abamu ne bajja abaava e Sekemu ne Siiro ne Samaliya, abasajja kinaana, nga bamwereddwa ebirevu byabwe n'ebyambalo byabwe nga babiyuzizza, era nga beesaze, nga balina ebitone n'omugavu mu mukono gwabwe okubireeta mu nnyumba ya Mukama.
6 Awo Isimaeri mutabani wa Nesaniya n'ava mu Mizupa okubasisinkana, ng'agenda ng'akaaba amaziga: awo olwatuuka bwe yasisinkana nabo, n'abagamba nti Mujje eri Gedaliya mutabani wa Akikamu.
7 Awo olwatuuka bwe baatuuka wakati mu kibuga, Isimaeri mutabani wa Nesaniya n'abatta n'abasuula wakati mu bunnya ye n'abasajja abaali naye.
8 Naye ne mulabika mu bo abasajja kkumi abaagamba Isimaeri nti Totutta: kubanga tulina ebintu ebyaterekebwa ebyakisibwa mu nnimiro, eŋŋaano ne sayiri, n'amafuta, n'omubisi gw'enjuki. Awo n'atabattira wamu ne baganda baabwe.
9 Era obunnya Isimaeri mwe yasuula emirambo gyonna egy'abasajja be yatta, okuliraana Gedaliya, (bwe buli Asa kabaka bwe yasima olw'okutya Baasa kabaka wa Isiraeri,) Isimaeri mutabani wa Nesaniya n'abujjuza abo abattibwa.
10 Awo Isimaeri n'atwala nga basibe abo bonna abaafikkawo ku bantu abaali mu Mizupa, abawala ba kabaka n'abantu bonna abaali basigadde mu Mizupa, Nebuzaladaani omukulu w'abambowa be yali ateresezza Gedaliya mutabani wa Nesaniya n'abatwala nga basibe, n'agenda okusomoka okugenda eri abaana ba Amoni.
11 Naye Yokanani mutabani wa Kaleya n'abaami bonna ab'ebitongole abaali naye bwe baawulira obubi bwonna Isimaeri mutabani wa Nesaniya bwe yali akoze,
12 kale ne batwala abasajja bonna ne bagenda okulwana ne Isimaeri mutabani wa Nesaniya ne bamusanga awali amazzi amangi agali mu Gibyoni.
13 Awo olwatuuka abantu bonna abaali ne Isimaeri bwe baalaba Yokanani mutabani wa Kaleya n'abaami bonna ab'ebitongole abaali naye, ne basanyuka.
14 Awo abantu bonna Isimaeri be yali atutte nga basibe okubaggya e Mizupa, ne bakyuka ne baddayo, ne bagenda eri Yokanani mutabani wa Kaleya.
15 Naye Isimaeri mutabani wa Nesaniya n'awona Yokanani ng'alina abasajja munaana, n'agenda eri abaana ba Amoni.
16 Awo Yokanani mutabani wa Kaleya n'abaami bonna ab'ebitongole abaali naye ne batwala ekitundu kyonna ekifisseewo ku bantu be yali akomezzaawo okubaggya ku Isimaeri mutabani wa Nesaniya, e Mizupa, bwe yamala okutta Gedaliya mutabani wa Akikamu, abasajja abalwanyi n'abakazi n'abaana abato n'abalaawe be yakomyawo okuva e Gibyoni:
17 awo ne baddayo ne babeera mu Gerusukimamu ekiriraanye Besirekemu, okugenda okuyingira mu Misiri,
18 olw'Abakaludaaya: kubanga baali babatidde, kubanga Isimaeri mutabani wa Nesaniya yatta Gedaliya mutabani wa Akikamu kabaka w'e Babulooni gwe yawa okufuga ensi.


text: Romeo Rhymes Bwamiki - Mwana Muwala LyricsMwana Muwala- Romeo Rhymes Ft. Testament KJIntroRomeo RhymesHee oguwulile Romeo Rhymes, Testament, K-TownMulina okitegela nti olwalero Nzembisewo tidhavawo heRicky Lance niwe obasinga lekula iffetujjeVerse One Romeo RhymesMwana muwala yemelela nkubone muNikano akasela nenzetuwaye muObulamubunkayeku oti nimuKuba ongayagaya oti ball gumOlundi nebuza lwaki nkwesibakuKuba olwisi oba oti tombonakuWambitaku otise obweine bwa bikuMwana muwala ah nzenfakuNgezaku inho okuleta bulikyosabyeEmilimu nakola nibuti ngubyeKiboneka tofayo nibwebaliba bansibyeKuba lero ompana enkyo bukya tonobyeBingi okoze obone nga onemesaNibyokola byona binkakasa bambi ningamu ofune kukisaKuba ebyo byokola otuse kundisaMwana iwe nkubwoine olyoti tosimaAmagezi olinamangi olyoti wakaimaBona bwensiwuse oti nsolimaBangi bokwile balyeyo bakolimaOtukyanga otufwile mupira kuba buli wobita bakuba bwamizilaOnkanuza maiso ndyoti bwampalaKuba ebyo byokola nzeeno ndwalaCHORUSx2Mwana muwala niwe gwenalondaaahOyendha bakulimbaMwana muwala niwegwenasimaaahOyendha bakusuwabaVerse Two Testament KJMwana muwalaaa watwala omutima nogumenyaaahaWandekaawo mumatiga (my baby)Omukwano simuzanyoWanjogelera n�ompanika mubanooohoOmukwano muzibunyooohoAbayaye banginyo hoNaye nkulengela nga onsalizaThe fire burnin� on your waistline is so highIhi wali Muwala mulungiiihii nondekawo nga ngenderereraPressure zinkubyekubye sikyetegelaahaaCHORUS x2Mwana Muwala niwe gwenalondaaahOyendha bakulimbaMwana Muwala niwe gwenasimaaahOyendha bakusuwabaHook (ADLIBS)Hi iii hi iiCHORUS x2Mwana Muwala niwe gwenalondaaahOyendha bakulimbaMwana Muwala niwe gwenasimaaahOyendha bakusuwabaOutroRomeo RhymesOguwulire Romeo Rhymes Testament K- TownMulina okitegelaaa mulinaaa okimanaRicky Lance niwe abasinga..


text:
Ekicweka 3: Kucungurwa kuruga mu Misiri kuhika ha Mukama ow’Okubanza owa Isareri
Musa akebembera Abaisareri kuruga omu Misiri kuhika ha Rusozi Sinai. Hanu nuho Ruhanga yabaherire ebiragiro bye. Hanyuma Musa akatuma entasi 12 okutata ensi ya Kanani. Baitu 10 ha banu bakaleeta obukwenda obubi. Kinu kikaletera abantu okugonza okugaruka Misiri. Habw’obutaba n’okwikiriza, Ruhanga akafubira Abaisareri okumara emyaka 40 nibandaara omu irungu.
Hamperu, Yosuha akakomwa okwebembera Abaisareri okubahikya omu nsi ya Kanani. Yahwe akasobozesa ebyamahano okubaho nukwo kibakonyere kutwara ensi egi. Akemereza ekyambu ekya Yorudani, ebisika bya Yeriko bikagwa, n’izooba likemerra kumara ekiro kyoona. Hanyuma y’emyaka mukaaga, ensi ekahambwa kuruga h’Abakanani.
Kutandika na Yosuha, Isareri ekalemwa abacwi b’emisango okumara emyaka 356. Baingi nitubegaho otwaliremu Baruki, Gidioni Yefuta, Samusoni, na Samuiri. Nitusoma ah’abakazi nka Rahabu, Debora, Yayeri, Rusi, Naomi, na Delila. Ekicweka kya KASATU nikitwara emyaka 396 ey’ebyafayo.


text:
Bya MARTIN NDIJJO
“OMWANA bw’akula n’amaliriza emisomo ekiddako kufuna mwagalwa naye Asha singa kibadde kisoboka yandirinzeeko okuva awaka kubanga lye ssanyu lyange era buli lwe mmulabako nfuna emirembe.
Naye bw’oba osazeewo ng’omusajja gw’oleese ddala okakasa omwagala, mbasabira mikisa era Allah abawangaaze naye njagala balo akimannye nti okuze sikukuba kubanga oli mwetoowaze era muwulize kale sisuubira kuwulira nti omwana wange asiiba ku miggo’, bwatyo munnamagye, Maj. Juma Seiko bwe yasibiridde muwala we entanda ng’agenda okufumbirwa.
Yabyogedde ku mukolo gwa muwala we, Asha Chekasire Seiko ng’ayanjula omulenzi we Erias Lubwama obwedda gw’ayita bbebi ku mukolo ogwabadde mu maka ga Seiko e Nakasero.
Asha mukozi mu Tropical bank ate Lubwama musomesa ku yunivasite e Makerere ng’abeera Kkulambiro era ebimu ku byasanyudde abantu z’engoye Asha obwedda z’akyusa nga ebikooyi anti yakyusizza emirundi etaano.
Seiko okukakasa abantu abangi abeetabye ku mukolo guno nga bw’ayagala ennyo Asha wadde alina abaana balala okuli n’abawala, yagambye nti ye mwana yekka gwe yaakagulira emmotoka ng’eri mu mannya ge (aga Asha) era y’ensonga lwaki omukolo ogwabadde gutegekeddwa okubeera mu kyalo e Kapchorwa ng’egy’abalala yasazeewo bagukolere e Kampala.
Seiko ne mukyalawe, Rukia Seiko ku mukolo gwa muwala waabwe.
Ye Asha yeebazizza bazadde be olw’omukwano gwe bamulaze okuviira ddala mu buto abamufudde ky’ali kati n’abasuubiza n’obutabaswaza mu bufumbo gy’alaga era n’asuubiza n’omulenzi we okumuwa omukwano ogw’ekimmemmette.
Sheik Rajab Kakooza yawadde abagole omukisa n’abakubiriza okunywerera ku Allah ate eyali minisita Rukia Chekamondo ye yabuuliridde abagole.
Abalala abaabaddeyo kwe kwabadde minisita James Mutende.


text:
Isaaya
Chapter 3
1 Kubanga; laba, Mukama, Mukama ow’eggye, aggya ku Yerusaalemi ne ku Yuda ekibeesiguza n'ekyo kwe banyweredde, ekibeesiguza kyonna eky'emmere, n'ekibeesiguza kyonna eky'amazzi;
2 omusajja ow'amaanyi, n'omusajja omuzira; omulamuzi, ne nnabbi, n'omulaguzi, n'omukadde;
3 omukulu ow'amakumi ataano n'ow'ekitiibwa n'ateesa ebigambo ne ffundi ow'amagezi n'omufumu ow'obukabakaba.
4 Era ndireeta abaana okuba abalangira baabwe, era abaana abawere balibafuga.
5 Era abantu balijoogebwa, buli muntu munne, na buli muntu muliraanwa we: omuto aligirira ekyejo omukadde, n'omukopi aligirira ekyejo ow'ekitiibwa.
6 Omuntu bw'alikwata muganda we mil nnyumba ya kitaawe, ng'ayogera nti Ggwe olina eby'okwambala, beera mufuzi waffe ggwe, a'okubula kuno kubeere wansi w'omukono gwo:
7 ku lunaku olwo aliyimusa eddoboozi lye, ng'ayogera nti Sijja kuba muwonya; kubanga mu nnyumba yange temuli mmere newakubadde eby'okwambala: temujja kunfuula mufuzi wa bantu.
8 Kubanga Yerusaalemi kizikiridde, ne Yuda agudde: kubanga olulimi lwabwe n'ebikolwa byabwe biwakanya Mukama, okusunguwaza amaaso ag'ekitiibwa kye.
9 Ekifaananyi ky'obwenyi bwabwe kitegeeza nga gubasinze; era babuulira ekibi kyabwe nga Sodomu, tebakikisa. Zisanze obulamu bwabwe! kubanga beesasulidde bokka obubi.
10 Mwogere ku mutuukirivu nti anaabanga bulungi: kubanga banaalyanga ebibala by'ebikolwa byabwe.
11 Zisanze omubi anaabanga bubi: kubanga anaaweebwanga empeera y'engalo ze.
12 Abantu bange abaana abato be babajooga, era abakazi be babafuga. Woowe abantu bange, ababakulembera babakyamya, era bazikiriza ekkubo lyammwe eritambulirwamu.
13 Mukama ayimirira okuwoza, era ayimirira okusala omusango gw'amawanga.
14 Mukama alisala omusango gw'abakadde b'abantu be n'abalangira baabwe: Mmwe mwaliira ddala olusuku lw'emizabbibu; omunyago gw'omwavu guli mu nnyumba zammwe:
15 mubadde ki okubetentanga abantu bange, n'okusanga amaaso g'abaavu? bw'ayogera Mukama, Mukama ow'eggye.
16 Era nate Mukama yayogera nti Kubanga abawala ba Sayuuni balina amalala, era batambula nga balalambaza ensingo era nga balina amaaso ag'obukaba, nga batambula era nga bakumba bwe bagenda, era nga bavuza ebigere byabwe:
17 Mukama kyaliva alwaza ebikakampa obwezinge bw'omutwe gw'abawala ba Sayuuni, Mukama n'abikkula ku nsonyi zaabwe.
18 Ku lunaku olwo Mukama aliggyako obuyonjo bw'amasamba gaabwe, n'enkundulu zaabwe, n'ebifaanana ng'emyezi;
19 n'emijugo, n'emisagga, n'engoye ez'oku maaso;
20 ebiremba, n'obudangadi, n'enneebagyo, n'obucupa obw'akaloosa, n'ensiriba;
21 empeta n'empeta ez'omu nnyindo;
22 engoye ez'amabala, n'eminagiro, n'essuuka, n'ensawo;
23 endabirwamu, ne bafuta, n'ebiremba, n'ezibikka ku mitwe.
24 Awo olulituuka awaali eby'akaloosa walibaawo ekivundu; n'awaali olwebagyo mugwa; n'awaali enviiri ensunsule obulungi kiwalata; n’awaali ekizibawo kwesiba kibukutu: awaali obuyonjo kwokebwa.
25 Abasajja bo ekitala kiribatta, n'abazira bo balifiira mu ntalo.
26 N'enzigi ze zirikaaba ziriwuubaala; era ye a1iba munaku, alituula ku ttaka.


text:
Matayo
Chapter 1
1 Ekitabo eky'okuzaalibwa kwa Yesu Kristo, omwana wa Dawudi, omwana wa Ibulayimu.
2 Ibulayimu yazaala lsaaka; Isaaka n'azaala Yakobo; Yakobo n'azaala Yuda ne baganda be;
3 Yuda n'azaala Pereezi ne Zeera mu Tamali; Pereezi n'azaala Keezulooni; Keezulooni n'azaala Laamu;
4 Laamu n'azaala Amminadaabu; Amminadaabu n'azaala Nasoni; Nasoni n'azaala Salumooni;
5 Salumooni n'azaala Bowaazi mu Lakabu; Bowaazi n'azaala Obedi mu Luusi; Obedi n'azaala Yese;
6 Yese n'azaala Dawudi kabaka. Dawudi n'azaala Sulemaani mu muka Uliya;
7 Sulemaani n'azaala Lekobowaamu; Lekobowaamu n'azaala Abiya; Abiya n'azaala Asa;
8 Asa n'azaala Yekosafaati; Yekosafaati n'azaala Yolaamu; Yolaamu n'azaala Uzziya;
9 Uzziya n'azaala Yosamu; Yosamu n'azaala Akazi; Akasi n'azaala Kezeekiya;
10 Kezeekiya n'azaala Manaase; Manaase n'azaala Amoni; Amoni n'azaala Yosiya;
11 Yosiya n'azaala Yekoniya ne baganda be, mu biro eby'okutwalibwa e Babulooni.
12 Oluvannyuma olw'okutwalibwa e Babulooni, Yekoniya n'azaala Seyalutyeri; Seyalutyeri n'azaala Zerubbaberi;
13 Zerubbaberi n'azaala Abiwuudi; Abiwuudi n'azaala Eriyakimu; Eriyakimu n'azaala Azoli;
14 Azoli n'azaala Sadoki; Sadoki n'azaala Akimu; Akimu n'azaala Eriwuudi;
15 Eriwuudi n'azaala Ereyazaali; Ereyazaali n'azaala Mataani; Mataani n'azaala Yakobo;
16 Yakobo n'azaala Yusufu, eyali bba Malyamu, eyazaala Yesu ayitibwa Kristo.
17 Bwe gityo emirembe gyonna, okuva ku Ibulayimu okutuuka ku Dawudi, emirembe kkumi n'ena; nate, okuva ku Dawudi okutuuka ku kutwalibwa e Babulooni, emirembe kkumi n'ena; nate, okuva ku kutwalibwa e Babulooni okutuuka ku Kristo, emirembe kkumi n'ena.
18 N'okuzaalibwa kwa Yesu Kristo kwali bwe kuti. Malyamu nnyina bwe yali ng'akyayogerezebwa Yusufu, baali nga tebannaba kufumbiriganwa, n'alabika ng'ali lubuto olw'Omwoyo Omutukuvu.
19 Awo Yusufu bba, kubanga yali muntu mutuukirivu, n'atayagala kumukwasa nsonyi, yali alowooza okumulekayo kyama.
20 Laba bwe yali alowooza bw'atyo, malayika wa Mukama n'ajja gy'ali mu kirooto, n'amugamba nti Yusufu omwana wa Dawudi, totya kutwala Malyamu mukazi wo, kubanga olubuto lwe lwa Mwoyo Mutukuvu.
21 Naye alizaala omwana wa bulenzi; naawe olimutuuma erinnya lye YESU; kubanga ye ye alirokola abantu be mu bibi byabwe.
22 Ebyo byonna byakolebwa, bituukirire Mukama bye yayogerera mu nnabbi, ng'agamba nti,
23 Laba, omuwala atamanyi musajja aliba olubuto, era alizaala omwana wa bulenzi, Balimutuuma erinnya lye Emmanweri; eritegeezebwa nti Katonda ali naffe.
24 Yusufu bwe yazuukuka mu tulo, n'akola nga malayika wa Mukama bwe yamulagira, n'atwala mukazi we,
25 so teyamumanya okutuusa lwe yamala okuzaala omwana: n'amutuuma erinnya lye YESU.


text:
2 Ebyomumirembe
Chapter 34
1 Yosiya yali yaakamaze emyaka munaana bwe yatanula okufuga; n'afugira emyaka amakumi asatu mu gumu mu Yerusaalemi.
2 N'akolanga ebyo ebyali mu maaso ga Mukama ebirungi n'atambuliranga mu maknbo ga Dawudi kitaawe n'atakyukira ku mukono ogwa ddyo newakubadde ku gwa kkono.
3 Kubanga mu mwaka ogw'omunaana ogw'okufuga kwe, ng'akyali muto, n'atanula okunoonya Katonda wa Dawudi kitaawe: ne mu mwaka ogw'ekkumi n'ebiri mwe yatanulira okulongoosa Yuda ne Yerusaalemi okumalamu ebifo ebigulumivu ne Baasera n'ebifaananyi ebyole n'ebifaananyi ebisaanuuse.
4 Ne bamenyaamenyera ebyoto bya Babaali mu maaso ge; n'ebifaananyi by'enjuba ebyali waggulu ku byo n'abitemaatema; ne Baasera n'ebifaananyi ebyole n'ebifaananyi ebisaanuuse n'abimenyaamenya n'abifuula enfuufu n'agimansira ku malaalo g'abo abaabiwongeranga.
5 Era n'ayokera amagumba ga bakabona ku byoto byabwe, n'alongoosa Yuda ne Yerusaalemi.
6 Era bw'atyo bwe yakola ne mu bibuga bya Manase ne Efulayimu ne Simyoni okutuuka ku Nafutaali mu matongo gaabyo enjuyi zonna.
7 N'amenyaamenya ebyoto, n'asekula Baasera n'ebifaananyi ebyole n'abifuula enfuufu, n'atemaatema ebifaananyi byonna eby'enjuba okubuna ensi yonna eya Isiraeri, n'akomawo e Yerusaalemi.
8 Awo mu mwaka ogw'ekkumi n'omunaana ogw'okufuga kwe bwe yamala okulongoosa ensi n'ennyumba, n'atuma Safani mutabani wa Azaliya ne Maaseya eyafuga ekibuga ne Yowa mutabani wa Yowakazi omujjukiza okuddaabiriza ennyumba ya Mukama Katonda we.
9 Ne bajja eri Kirukiya kabona asinga obukulu ne bawaayo effeeza eyaleetebwa mu nnyumba ya Katonda, Abaleevi abaggazi gye baali basoloozezza mu mukono gwa Manase ne Efulayimu ne ku kitundu kyonna ekya Isiraeri ekifisseewo ne ku Yuda yenna ne Benyamini ne ku abo abaabeeranga mu Yerusaalemi.
10 Ne bagiwaayo mu mukono gw'abakozi abaalabiriranga ennyumba ya Mukama; abakozi abaakola omulimu mu nnyumba ya Mukama ne bagiwa okulongoosa n'okuddaabiriza ennyumba;
11 baagiwa ababazzi n'abazimbi, okugula amayinja amabajje n'emiti egy'okuyunga n'okubajja emiti egy'ennyumba bassekabaka ba Yuda ze baazikirizanga.
12 Abasajja ne bakola omulimu n'obwesigwa: abalabirizi baabwe be bano, Yakasi ne Obadiya, Abaleevi ab'oku batabani ba Merali; ne Zekkaliya ne Mesullamu, ab'oku batabani b'Abakokasi, okugikoza: n'abalala ku Baleevi, bonna abalina amagezi ag'ebintu ebivuga.
13 Era baalabirira abeetissi b'emigugu, ne bakoza bonna abaakola omulimu mu kuweereza okw'engeri zonna: ne ku Baleevi kwaliko abawandiisi n'abaami n'abaggazi.
14 Awo bwe baggyamu effeeza eyaleetebwa mu nnyumba ya Mukama, Kirukiya kabona n'alaba ekitabo eky'amateeka ga Mukama agaaweerwa mu mukono gwa Musa.
15 Awo Kirukiya n'addamu n'agamba Safani omuwandiisi nti Nzudde ekitabo eky'amateeka mu nnyumba ya Mukama. Kirukiya n'awa Safani ekitabo.
16 Awo Safani n'atwala ekitabo eri kabaka, era n'addiza kabaka ebigambo nti Byonna abaddu bo bye baalagirwa babikola.
17 Era baggyeemu effeeza ezaasangibwa mu nnyumba ya Mukama ne baziwa mu mukono gw'abalabirizi ne mu mukono gw'abakozi.
18 Awo Safani omuwandiisi n'abuulira kabaka nti Kirukiya kabona ampadde ekitabo. Safani n'asoma omwo mu maaso ga kabaka.
19 Awo olwatuuka kabaka bwe yawulira ebigambo eby'amateeka n'ayuza ebyambalo bye.
20 Awo kabaka n'alagira Kirukiya ne Akikamu mutabani wa Safani ne Abudoni mutabani wa Mikka ne Safani omuwandiisi ne Asaya omuddu wa kabaka ng'ayogera nti
21 Mugende mumbuulirize Mukama nze n'abo abasigadde mu Isiraeri ne mu Yuda, eby'ebigambo eby'ekitabo kino ekizuuliddwa: kubanga obusungu bwa Mukama obufukiddwa ku ffe bungi kubanga bajjajjaffe tebaakwatanga kigambo kya Mukama okukola nga byonna bwe biri ebyawandiikibwa mu kitabo kino.
22 Awo Kirukiya n'abo kabaka be yali alagidde ne bagenda eri Kuluda nnabbi omukazi muka Sallumu mutabani wa Tokasi mutabani wa Kasula omuwanika w'ebyambalo; (oyo yabeeranga mu Yerusaalemi ku luuyi olw'okubiri;) ne bateesa naye bwe batyo.
23 Awo n'abagamba nti Bw'atyo bw'ayogera Mukama Katonda wa Isiraeri nti Mugambe omusajja abatumye gye ndi nti
24 Bw'atyo bw'ayogera Mukama nti Laba, ndireeta obubi ku kifo kino ne ku abo abakibeeramu, ebikolimo byonna ebiwandiikiddwa mu kitabo kye basomye mu maaso ga kabaka lwa Yuda:
25 kubanga banvuddeko ne bookera obubaane bakatonda abalala, bansuguwaze n'emirimu gyonna egy'engalo zaabwe; obusungu bwange kyebuvudde bufukibwa ku kifo kino so tebulizikira.
26 Naye kabaka wa Yuda abatumye okubuuza Mukama, bwe mutyo bwe muba mumugamba nti Bw'atyo bw'ayogera Mukama Katonda wa Isiraeri nti Olw'ebigambo by'owulidde,
27 kubanga omutima gwo gubadde mugonvu ne weetoowaza mu maaso ga Katonda bw'owulidde ebigambo bye ku kifo kino ne ku abo abakibeeramu, ne weetoowaza mu maaso gange, n'oyuza ebyambalo byo n'okaabira amaziga mu maaso gange; nange nkuwulidde, bw'ayogera Mukama.
28 Laba, ndikukuŋŋaanyiza eri bajjajjaabo n'okuŋŋaanyizibwa mu ntaana yo mirembe, so n'amaaso go tegaliraba bubi bwonna bwe ndireeta ku kifo kino ne ku abo abakirimu. Ne baddiza kabaka ebigambo.
29 Awo kabaka n'atuma, n'akuŋŋaanya abakadde bonna aba Yuda n'ab'e Yerusaalemi.
30 Kabaka n’ayambuka mu nnyumba ya Mukama, n'abasajja bonna aba Yuda ne bonna abatuula mu Yerusaalemi ne bakabona n'Abaleevi n'abantu bonna, abakulu n'abato: n'asomera mu matu gaabwe ebigambo byonna eby'ekitabo eky'endagaano ekizuuliddwa mu nnyumba ya Mukama.
31 Kabaka n'ayimirira mu kifo kye, n'alagaanira endagaano mu maaso ga Mukama okutambulanga okugobereranga Mukama n'okukwatanga amateeka ge n'ebyo bye yategeeza n'ebiragiro bye n'omutima gwe gwonna n'emmeeme ye yonna, okutuukiriza ebigambo by'endagaano ebyawandiikibwa mu kitabo kino.
32 Awo n'awaliriza bonna abaalabika mu Yerusaalemi ne Benyamini okugyesibira. Abo abaali mu Yerusaalemi ne bakola ng'endagaano ya Katonda, Katonda wa bajjajjaabwe, bwe yali.
33 Yosiya n'aggya emizizo gyonna mu nsi zonna ez'abaana ba Isiraeri, n'aweerezesa bonna abaalabika mu Isiraeri, okuweereza Mukama Katonda waabwe. Ennaku ze zonna tebaalekanga kugoberera Mukama, Katonda wa bajjajjaabwe.


text:
AGAFA e Kooki si malungi! Kamuswaga Ssansa Kabumbuli yeekolobodde n’atiisatiisa nti singa Mmengo mu nnaku 30 zokka teemuddize bintu bye, bajja kulaba akamufaamu!
Mu bintu eby’ekoloboza Kamuswaga mwe muli ebyapa by’ettaka by’agamba nti biri mu ebyo 214 gavumenti ya Museveni bye yaddizza Mmengo.
Ekirala Kamuswaga ayagala entebe ye ey’Obwakamuswaga ezzibweyo mangu mu Lukiiko lwa Buganda mu Bulange e Mmengo.Agamba nti kuva dda nga Kamuswaga alina entebe ey’Obwakamuswaga mu Lukiiko olukulu olwa Buganda.
Olumu Kamuswaga Kabumbuli yakolerawo ddala n’akatiisa bwe yabajjisa obwaguga bw’entebe, n’agiweereza e Mmengo nga Mulwanyammuli Ssemwogerere ye Katikkiro, n’amulagira agiyingize mu kisenge ky’Olukiiko mu kifo ekyo entebe eyo mwe yabeeranga.
Ssemwogerere yassaawo akakiiko nga kaliko ab’e Mmengo wamu n’abantu ba Kamuswaga kanoonyereze ku kya Kamuswaga okubeera n’entebe eyenjawulo (oba okubeera ne Nnamulondo) mu Lukiiko lw’Obwakabaka bwa Buganda.
Akakiiko ako kaazuula nti Kamuswaga ye w’essaza lya Kabaka ery’e Kooki eririna obukulu obwenjawulo okuva lyo bwe liri ery’endagaano. Kyokka mu Lukiiko lwa Buganda, Kamuswaga talinaamu Nnamulondo kubanga temuyinza kubaamu Nnamulondo bbiri, eya Kabaka ate n’eya Kamuswaga.
Ate akabi nga bwe katabula musombi ne gavumenti eya wakati ye yakasombye bw’etannyonnyodde Kamuswaga nti ebyapa by’ettaka bye yaddizza Mmengo byonna by’e Mmengo.
Ab’e Mmengo bagamba nti ebyapa ebyo byonna biwandiikiddwaako nti bya Bwakabaka bwa Buganda, tekuli kiwandiikiddwaako Kamuswaga.
Sso nno n’olulala ebintu bya Kamuswaga byali bireese akasandali nga Kabumbuli agenda okutikkirwa. Ebyobuwangwa bya Kamuswaga byali bisabwa Mmengo nga kisuubirwa nti Buganda bwe yaddizibwa ebyayo n’ebya Kamuswaga mwe byagendera. Kyazuulwa luvannyuma nti Gavumenti y’ebirina yeesirikidde.
Wo ayi Mzee Zedde nga alabye ennaku! Teebereza ebintu ebyannyagibwa obunyagibwa bwe bituuse okutabula abo ababinyagibwako ng’abamu batuuse n’okuddira ebitali byabwe ne babiyita ebyabwe.
Ye Kamalabyonna wa Buganda C.P. Mayiga oli ku ki? Naawe olinze okulaba akanaava mu Kabumbuli? Lwaki tossaawo kakiiko akaliko Abakooki ab’amaanyi nga bapolofeesa Gordon Wavamunno, ba Peter Mulira, Kaggo Mugumbule n’abalala batuule bazuule amazima ku ebyo ebikaayanirwa? Lwaki tulinda enkolagana ya Buganda ne Kooki okudobonkana?


text:
Olugero 97: Yesu Ajja nga Kabaka
EKISEERA kitono oluvannyuma lw’okuwonya bamuzibe ababiri abaali basabiriza, Yesu atuuka mu kaalo akatono okumpi ne Yerusaalemi. Agamba babiri ku bayigirizwa be: ‘Mugende mu kyalo ekyo era mujja kusanga endogoyi ento. Mugisumulule mugindeetere.’
Endogoyi bw’ereetebwa gy’ali, Yesu agyebagala. Awo n’ayolekera Yerusaalemi ekyesudde akabanga katono. Bw’atuuka okumpi n’ekibuga, ekibiina ky’abantu ekinene kijja okumusisinkana. Abasinga obungi beeyambula amakooti gaabwe ne bagaaliirira mu luguudo. Abalala batema amatabi g’enkindu. Nago bagaaliirira mu luguudo ne bawoggana: ‘Katonda awe omukisa kabaka ajja mu linnya lya Yakuwa!’
Edda ennyo mu Isiraeri bakabaka abappya beebagalanga endogoyi ento ne bayingira mu Yerusaalemi okweraga eri abantu. Kino Yesu ky’akola. Era abantu bano balaga nti baagala Yesu okubeera kabaka waabwe. Naye abantu bonna tebakyagala. Tuyinza okutegeera kino olw’ekyo ekibaawo nga Yesu agenze mu yeekaalu.
Mu yeekaalu Yesu awonya bamuzibe n’abalema. Abaana abato bwe balaba kino, batendereza Yesu. Naye kino kinyiiza bakabona, era bagamba Yesu: ‘Owulira abaana kye bagamba?’
‘Yee, nkiwulira,’ bw’atyo Yesu bw’abaddamu. ‘Temusomangako mu Baibuli awagamba nti: “Okuva mu mimwa gy’abaana abato Katonda alireeta ettendo?”’ Bwe kityo abaana beeyongera okutendereza kabaka wa Katonda.
Twagala okubeera ng’abaana abo, si bwe kiri? Abantu abamu bayinza okugezaako okutuziyiza okwogera ku bwakabaka bwa Katonda. Naye tujja kweyongera okutegeeza abalala ebintu eby’ekitalo Yesu by’alikolera abantu.
Yesu bwe yali ku nsi, ekiseera kyali tekinnatuuka atandike okufuga nga kabaka. Ekiseera ekyo kirituuka ddi? Abayigirizwa ba Yesu baagala okumanya. Kino kye tugenda okuddako okusoma.
Matayo 21:1-17; Yokaana 12:12-16.
Ebibuuzo
- Yesu bwatuuka ku kaalo akatono akali okumpi ne Yerusaalemi, kiki ky’agamba abayigirizwa be okukola?
- Mu kifaananyi, kiki ekibaawo nga Yesu atuuse okumpi n’ekibuga Yerusaalemi?
- Abaana abato bakola ki bwe balaba Yesu ng’awonya bamuzibe n’abalema?
- Kiki Yesu ky’addamu bakabona abanyiivu?
- Tuyinza tutya okubeera ng’abaana abaatendereza Yesu?
- Kiki abayigirizwa kye baagala okumanya?
Ebibuuzo ebyongerezeddwako
- Soma Matayo 21:1-17.
Engeri Yesu gye yayingiramu Yerusaalemi nga Kabaka eyawukana etya ku y’abagabe abaawangulanga mu biseera by’Abaruumi? (Mat. 21:4, 5; Zek. 9:9; Baf. 2:5-8; Bak. 2:15)
Kiki abaana abato kye bayinza okuyigira ku balenzi Abaisiraeri abaayogera ebigambo ebiri mu Zabbuli 118 nga Yesu ayingira mu yeekaalu? (Mat. 21:9, 15; Zab. 118:25, 26; 2 Tim. 3:15; 2 Peet. 3:18)
- Soma Yokaana 12:12-16.
Amatabi g’enkindu abantu ge baakozesa okutendereza Yesu gakiikirira ki? (Yok. 12:13; Baf. 2:10; Kub. 7:9, 10)


text:
Matayo
Chapter 9
1 N'asaabala, n'awunguka, n'atuuka mu kibuga ky'ewaabwe.
2 Awo ne bamuleetera omulwadde akoozimbye, ng'agalamizibbwa ku kitanda: naye Yesu bwe yalaba okukkiriza kwabwe, n'agamba oyo akoozimbye nti Mwana wange, guma omwoyo, ebibi byo bikuggiddwako.
3 Kale, laba, abawandiisi abalala ne boogera mu myoyo nti Ono avvoola Katonda.
4 Naye Yesu bwe yamanya ebirowoozo byabwe, n'agamba nti Kiki ekibalowoozesa obubi mu mitima gyammwe?
5 Kubanga ekyangu kiruwa okugamba nti Ebibi byo bikuggiddwako, oba okugamba nti Golokoka otambule?
6 Naye mutegeere ng'Omwana w'omuntu alina obuyinza ku nsi okuggyako ebibi n'agamba oyo akoozimbye nti Yimirira, ositule ekitanda kyo, oddeyo mu nnyumba yo.
7 N'agolokoka, n'agenda ewuwe.
8 Naye ebibiina bwe byalaba ne bitya, ne bigulumiza Katonda, eyawa abantu obuyinza obwenkanidde awo.
9 Yesu bwe yavaayo n'alaba omuntu, ayitibwa Matayo, ng'atudde mu ggwoolezo: n'amugamba nti Yita nange. N'agolokoka, n'ayita naye.
10 Awo olwatuuka bwe yali ng'atudde mu nju ng'alya, laba, ne wajja abawooza bangi, n'abantu ababi bangi, ne batuula wamu ne Yesu n'abayigirizwa be.
11 Abafalisaayo bwe baalaba, ne bagamba abayigirizwa be nti Omuyigiriza wammwe kiki ekimuliisa n'abawooza n'abantu ababi?
12 Naye bwe yawulira, n'agamba nti Abalamu tebeetaaga musawo, wabula abalwadde.
13 Naye mugende muyige amakulu g'ekigambo kino nti Njagala kisa, so si ssaddaaka kubanga sajja kuyita batuukirivu, wabula abantu ababi.
14 Ne walyoka wajja w'ali abayigirizwa ba Yokaana ne bagamba nti Kiki ekitusiibya ffe n'Abafalisaayo emirundi emingi, naye abayigirizwa bo tebasiiba?
15 Yesu n'abagamba nti Abaana ab'omu mbaga ey'obugole bayinza batya okunakuwala awasizza omugole ng'akyali nabo? naye ennaku zigenda okujja awasizza omugole lw'alibaggibwako, ne balyoka basiiba.
16 Tewali muntu atunga kiwero ekiggya mu kyambalo ekikadde; kubanga ekyo ekitungibwamu kiyuza ekyambalo, n'ekituli kyeyongera okugaziwa.
17 So tebafuka mwenge musu mu nsawo za maliba enkadde; kubanga bwe bakola bwe batyo, ensawo ez'amaliba ziyulika, n'omwenge guyiika, n'ensawo ez'amaliba zifaafaagana: naye bafuka omwenge omusu mu nsawo ez'amaliba empya, byombi birama.
18 Bwe yali ng'aky’abagamba ebigambo ebyo, ne wajja omwami omu, n'amusinza n'agamba nti Muwala wange kaakano afudde: naye jjangu omuteekeko omukono, anaalamuka.
19 Yesu n'agolokoka n'amugoberera, n'abayigirizwa be.
20 Awo omukazi eyali alwalidde ekikulukuto ky'omusaayi emyaka kkumi n'ebiri, n'ajja ennyuma we, n'akoma ku lukugiro lw'ekyambalo kye:
21 kubanga yayogera mu mwoyo gwe nti Bwe nnaakoma obukomi ku kyambalo kye nnaawona.
22 Naye Yesu bwe yakyuka n'amulaba, n'agamba nti Mwana wange, guma omwoyo; okukkiriza kwo kukuwonyezza. Omukazi n'awona okuva mu kiseera ekyo.
23 Yesu bwe yatuuka mu nju y'omwami oyo, n'alaba abafuuwa endere, n'ekibiina nga bakuba ebiwoobe,
24 n'agamba nti Muveewo: kubanga omuwala tafudde, yeebase bwe basi. Ne bamusekerera nnyo.
25 Naye ekibiina bwe kyamala okugobebwawo, n'ayingira, n'amukwata ku mukono; omuwala n'agolokoka.
26 Ebigambo ebyo ne bibuna mu nsi eri yonna.
27 Naye Yesu bwe yavaayo, abazibe b'amaaso babiri ne bamugoberera, nga boogerera waggulu nga bagamba nti Tusaasire, ggwe omwana wa Dawudi.
28 Bwe yatuuka mu nju, abazibe b'amaaso ne bajja gy'ali: Yesu n'abagamba nti Mukkirizza nga nnyinza okukola kino? ne bamugamba nti Weewaawo, Mukama waffe.
29 N'alyoka akoma ku maaso gaabwe ng'agamba nti Nga bwe mukkirizza kibeere gye muli bwe kityo.
30 Amaaso gaabwe ne gazibuka. Yesu n'abakuutira ng'agamba nti Mulabe tewaba muntu amanya.
31 Naye ne bafuluma, ne babunya ebigambo bye mu nsi eri yonna.
32 Awo bwe baali bafuluma ne bamuleetera kasiru, ng'aliko dayimooni.
33 N'agoba dayimooni, kasiru n'ayogera; ebibiina ne byewuunya, ne bigamba nti Edda n'edda tewalabikanga bwe kiti mu Isiraeri.
34 Naye Abafalisaayo ne bagamba nti Agoba dayimooni ku bwa mukulu wa dayimooni.
35 Yesu n'ayitayita mu bibuga byonna, n'embuga zonna, ng'ayigiriza mu makuŋŋaaniro gaabwe, ng'abuulira enjiri ey'obwakabaka, ng'awonya endwadde zonna n'obunafu bwonna.
36 Naye bwe yalaba ebibiina, n'abisaasira, kubanga baali bakooye nnyo nga basaasaanye, ng'endiga ezitalina musumba.
37 N'alyoka agamba abayigirizwa be nti Eby'okukungula bye bingi, naye abakozi be batono.
38 Kale musabe Omwami w'eby'okukungula, asindike abakozi mu by'okukungula bye.


text:
Zabbuli
Chapter 128
1 Alina omukisa buli atya Mukama, Atambulira mu makubo ge.
2 Kubanga onoolyanga emirimu egy'emikono gyo: Oliba wa mukisa, era oliraba ebirungi.
3 Mukazi wo aliba ng'omuzabbibu ogubala mu nju ez'omunda mu nnyumba yo: Abaana bo ng'amatabi g'omuzeyituuni nga beetooloola emmeeza yo.
4 Laba, bw'atyo bw'aliweebwa omukisa omuntu Atya Mukama.
5 Mukama anaakuwanga omukisa ng'ayima mu Sayuuni: Naawe onoolabanga ebirungi nga bijja ku Yerusaalemi ennaku zonna ez'obulamu bwo.
6 Weewaawo, oliraba abaana b'abaana bo. Emirembe gibeere ku Isiraeri.


text:
Amakuru Amarungi Kuruga Hali Ruhanga
Amakuru amarungi kuruga hali Ruhanga nugo gaha? Habwaki tusemerire kugaikiririzaamu? Burocuwa enu egarukamu ebikaguzo abantu bakira kwekaguza n’esigikirra ha Baibuli.
Omulingo Nkoku Orukusobora Kugasirwa omu Katabu Kanu
Akatabu kanu nikaija kukukonyera kwega Ekigambo kya Ruhanga kuruga omu Baibuli. Rora omulingo osobora kukozesa Baibuli yaawe kuzoora ebyahandiikirwe.
Amakuru Amarungi Nigo Gaha?
Manya amakuru amarungi kuruga hali Ruhanga, ensonga habwaki gaina kutebezebwa n’obwangu, n’ekyosemerire kukora.
Ruhanga Nuwe Oha?
Ruhanga aine ibara kandi atufaaho?
Amakuru Amarungi Mali Garuga Hali Ruhanga?
Nitusobora tuta kukigumya ngu Baibuli eby’eyegesa nugo mananu?
Yesu Kristo Nuwe Oha?
Manya habwaki yesu yafiire, ekicunguro nikyo kiki, na Yesu eky’arukukora omu kasumi kanu.
Ekigendererwa kya Ruhanga Hali Ensi Nikyo Kiraha?
Baibuli esoborra ensonga habwaki Ruhanga y’ahangire ensi, ddi okubonabona obu kulihibwaho, omulingo ensi eraforwa orugonjo orurungi n’abantu ba mulingo ki abalirwikaramu.
Tuligaruka Kurora Abafiire?
Kiki ekituhikaho hanyuma y’okufa? Tuligarukama mali kurora abantu baitu abafiire?
Obukama bwa Ruhanga Nikyo Kiki?
Omukama w’Obukama bwa Ruhanga nuwe oha, kandi Obukama obu burahikiriza ki?
Habwaki Ruhanga aikiriza Obubi n’Okubonabona?
Obubi bukatandika buta, kandi habwaki Ruhanga abwikirize kugenda omu maiso? Okubonabona kulihwaho?
Amaka Gaawe Nigasobora gata Kubamu Okusemererwa?
Yahwe, Ruhanga ow’okusemererwa, n’agonza amaka kubamu okusemererwa. Soma amagezi Baibuli ag’eheereza banyineka, banyinabwenge, abazaire hamu n’abaana.
N’osobora Ota Kumanya Okuramya Okw’amananu?
Haroho ediini emu yoonka ey’amananu? Wetegereze ebintu bitaanu ebisobora kukukonyera kumanya okuramya okw’amananu.
Emisingi ya Baibuli Etugasira Eta?
Yesu akasoborra habwaki nitwetaaga obuhabuzi kandi y’ayoleka n’emisingi ebiri enkuru muno.
N’osobora Ota Kwirra Haihi na Ruhanga?
Manya Ruhanga obwaraaba n’ahuliriza okusaba kwa buli omu, omulingo tusemerire kusaba, n’ekindi ekitwina kukora kusobora kwirra haihi na Ruhanga.
Amakuru Amarungi Agarukukwata ha Diini Nigo Gaha?
Akasumi kalihika abantu boona nibaramya Ruhanga omu ow’amananu?
Habwaki Ruhanga Aine Ekitebe Ekitekaniziibwe Kurungi?
Baibuli esoborra ensonga habwaki Abakristaayo ab’amananu baine kuba batekaniziibwe kurungi n’omulingo kikorwamu.
Habwaki Wakugenzire omu Maiso n’Okwega Baibuli?
Eby’oyegere orabikozesa ota kukonyera abandi? N’osobora kuba n’enkoragana y’amulingo ki na Ruhanga?


text:
Olugero 64: Sulemaani Azimba Yeekaalu
NGA Dawudi tannafa, yawa Sulemaani pulaani okuva eri Katonda ey’okuzimba yeekaalu ya Yakuwa. Mu mwaka ogw’okuna ogw’obufuzi bwe, Sulemaani atandika okuzimba yeekaalu, era kitwala emyaka musanvu n’ekitundu okugimaliriza. Enkumi n’enkumi z’abasajja benyigira mu kuzimba yeekaalu era ekizimbe kino kimalawo ssente nnyingi nnyo. Kiri bwe kityo lwa kuba zaabu ne ffeeza ebikozesebwa bingi nnyo.
Yeekaalu erimu ebisenge bibiri ebikulu, nga bwe kyali mu weema. Naye ebisenge bino bisinga ebya weema emirundi ebiri obunene. Sulemaani ateeka essanduuko y’endagaano mu kisenge eky’omunda ekya yeekaalu, era ebintu ebirala ebyabanga mu weema biteekebwa mu kisenge ekirala.
Nga yeekaalu ewedde, wabeerawo okujaguza okw’amanyi. Sulemaani afukamira mu maaso ga yeekaalu era n’asaba, nga bw’oyinza okulaba mu kifaananyi. ‘N’eggulu si ddene ekimala okukuwanirira,’ Sulemaani agamba Yakuwa, ‘n’olwekyo yeekaalu eno nga ntono nnyo okukuwanirira. Naye, Ai Katonda wange, nkwegayiridde wuliriza abantu bo bwe basabanga nga bali mu kifo kino.’
Sulemaani ng’amaze okusaba, omuliro guva mu ggulu. Gwokya ebiweebwayo eby’ensolo ebyategekeddwa. Era ekitangaala eky’amaanyi okuva eri Yakuwa kijjula mu yeekaalu. Kino kiraga nti Yakuwa awuliriza, era nti asanyukidde yeekaalu n’okusaba kwa Sulemaani. Yeekaalu kati edda mu kifo kya weema, ng’ekifo abantu gye bajja okusinza.
Okumala ekiseera kiwanvu Sulemaani afuga mu ngeri ey’amagezi, era abantu basanyufu. Naye Sulemaani awasa abakazi bangi abatasinza Yakuwa okuva mu nsi endala. Oyinza okulaba omu ku bo ng’asinza ekifaananyi? Mu nkomerero abakazi ba Sulemaani naye bamuleetera okusinza ba katonda abalala. Omanyi ekibaawo Sulemaani bw’akola kino? Alekera awo okuyisa abantu mu ngeri ey’ekisa. Afuuka mukambwe, era abantu babulwa essanyu.
Kino kireetera Yakuwa okusunguwalira Sulemaani, era amugamba: ‘Nja kukuggyako obwakabaka mbuwe omusajja omulala. Kino sijja kukikola mu kiseera ky’obulamu bwo, naye mu kiseera ky’obufuzi bwa mutabani wo. Naye abantu b’omu bwakabaka bonna sijja kubaggya ku mutabani wo.’ Ka tulabe engeri kino gye kibaawo.
1 Ebyomumirembe 28:9-21; 29:1-9; 1 Bassekabaka 5:1-18; 2 Ebyomumirembe 6:12-42; 7:1-5; 1 Bassekabaka 11:9-13.
Ebibuuzo
- Sulemaani kimutwalira banga ki okumaliriza okuzimba yeekaalu ya Yakuwa, era lwaki okuzimba okwo kumalawo ssente nnyingi nnyo?
- Ebisenge ebikulu biri bimeka mu yeekaalu, era kiki ekiteekebwa mu kisenge eky’omunda?
- Biki Sulemaani by’asaba nga Yeekaalu ewedde?
- Yakuwa alaga atya nti asanyukidde okusaba kwa Sulemaani?
- Bakazi ba Sulemaani bamuleetera kukola ki, era kiki ekimutuukako?
- Lwaki Yakuwa asunguwalira Sulemaani, era kiki ky’amugamba?
Ebibuuzo ebyongerezeddwako
- Soma 1 Ebyomumirembe 28:9, 10.
Okusinziira ku bigambo bya Dawudi ebiri mu 1 Ebyomumirembe 28:9, 10, kiki kye tulina okufuba okukola mu bulamu bwaffe obwa bulijjo? (Zab. 19:14; Baf. 4:8, 9)
- Soma 2 Ebyomumirembe 6:12-21, 32-42.
Sulemaani yakiraga atya nti tewali nnyumba ezimbiddwa bantu Katonda ali Waggulu Ennyo mw’ayinza okugya? (2 Byom. 6:18; Bik. 17:24, 25)
Ebigambo bya Sulemaani ebiri mu 2 Ebyomumirembe 6:32, 33 biraga ki ku Yakuwa? (Bik. 10:34, 35; Bag. 2:6)
- Soma 2 Ebyomumirembe 7:1-5.
Engeri abaana ba Isiraeri gye batenderezaamu Yakuwa nga balabye ekitiibwa kye etukwatako etya bwe tufumiitiriza ku mikisa Yakuwa gy’awadde abantu be? (2 Byom. 7:3; Zab. 22:22; 34:1; 96:2)
- Soma 1 Bassekabaka 11:9-13.
Obulamu bwa Sulemaani bulaga butya obukulu bw’okusigala ng’oli mwesigwa okutuuka ku nkomerero? (1 Bassek. 11:4, 9; Mat. 10:22; Kub. 2:10)


text:
Olubereberye
Essuula 47
1 Yusufu n'alyoka ayingira n'abuulira Falaawo n'ayogera nti Kitange ne baganda bange, endiga zaabwe, n'ente zaabwe ne byonna bye balina, batuuse bavudde mu nsi ya Kanani; era, laba, bali mu nsi y'e Goseni.
2 N'alonda ku baganda be abasajja bataano, n'abaleetera Falaawo.
3 Falaawo n'agamba baganda be nti Emirimu gyammwe ki? Ne bagamba Falaawo nti Abaddu bo basumba, ffe era ne bajjajja baffe.
4 Ne bagamba Falaawo nti Tuzze okutuula mu nsi; kubanga tewali muddo gwa bisibo bya baddu bo; kubanga enjala nnyingi mu nsi ya Kanani: kale nno kaakano, tukwegayiridde, abaddu bo batuule mu nsi y'e Goseni
5 Falaawo n'agamba Yusufu nti Kitaawo ne baganda bo bazze ewuwo:
6 ensi y'e Misiri eri mu maaso go; awasinga obulungi mu nsi tuuza awo kitaawo ne baganda bo; batuule mu nsi y'e Goseni: era oba nga omanyi ku bo ab'amagezi, kale bafuule abakulu b'ente zange.
7 Yusufu n'ayingiza Yakobo kitaawe, n'amuteeka mu maaso ga Falaawo: Yakobo n'asabira Falaawo omukisa.
8 Falaawo n'agamba Yakobo nti Ennaku ez'emyaka egy'obulamu bwo ziri mmeka?
9 Yakobo n'agamba Falaawo nti Ennaku ez'emyaka egy'okutambula kwange ziri myaka kikumi mu asatu: ennaku ez'emyaka egy'obulamu bwange ziri ntono era mbi, so teziwera nnaku za myaka gya bulamu bwa bajjajja bange mu nnaku ez'okutambula kwabwe.
10 Yakobo n'asabira Falaawo omukisa, n'ava mu maaso ga Falaawo.
11 Yusufu n'atuuza kitaawe ne baganda be, n'abawa obutaka mu nsi y'e Misiri, awasinga obulungi mu nsi, mu nsi ya Lamesesi, nga Falaawo bwe yalagira.
12 Yusufu n'aliisa kitaawe ne baganda be n'ekika kyonna ekya kitaawe n'emmere, ng'ennyumba zaabwe bwe zaali.
13 Ne wataba mmere mu nsi yonna: kubanga enjala yali nnyingi nnyo, ensi y'e Misiri n'ensi ya Kanani n'okuzirika ne zizirika olw'enjala.
14 Yusufu n'akuŋŋaaaya effeeza yonna eyalabikira mu nsi y'e Misiri ne mu nsi ya Kanani, ng'abaguza eŋŋaano: Yusufu n'aleeta effeeza mu nnyumba ya Falaawo.
15 Effeeza yonna bwe yaggwa mu nsi y'e Misiri ne mu nsi ya Kanani, Abamisiri bonna ne bajjira Yusufu ne boogera nti Tuwe emmere: kubanga kyetunaava tufiira mu maaso go kiki? kubanga effeeza etubuze.
16 Yusufu n'ayogera nti Muweeyo ensolo zammwe; nange n'abaweeranga ensolo zammwe, effeeza bw'eribabula.
17 Ne baleetera Yusufu ensolo zaabwe Yusufu n'abawaanyisa emmere n'embalaasi n'endiga n'ente n'endogoyi: n'abaliisiza emmere omwaka ogwo ng'abawaanyisiza ensolo zaabwe zonna.
18 Omwaka ogwo bwe gwaggwaako, ne bamujjira mu mwaka ogw'okubiri, ne bamugamba nti Tetuukise mukama wange ng'effeeza yaffe yonna yaggwaawo; n'ebisibo by'ensolo bya mukama wange: tewali ekisigaddewo mu maaso ga mukama wange, wabula emibiri gyaffe n'ebyalo byaffe:
19 kyetunaava tufiira mu maaso go kiki, ffe n'ensi yaffe era? tugule ffe n'ensi yaffe n'emmere, naffe n'ensi yaffe tuliba baddu ba Falaawo: tuwe ensigo, tube abalamu tuleme okufa, ensi ereme okuzika.
20 Awo Yusufu n'agulira Falaawo ensi yonna ey'e Misiri; kubanga Abamisiri baatunda buli muntu ennimiro ye, kubanga enjala yabayingirira: ensi n'efuuka ya Falaawo.
21 N'abantu n’abajjulula n'abassa mu bibuga okuva ku nsalo y'e Misiri weekoma okutuusa ku nkomerero yaayo endala.
22 Ensi ya bakabona yokka gy’ataagula: kubanga bakabona baali balina omugabo gwabwe gwe baaweebwanga Falaawo, ne balyanga omugabo gwabwe Falaawo gwe yabawanga; kyebaava balema okutunda ensi yaabwe.
23 Yusufu n'alyoka agamba abantu nti Laba, ngulidde leero Falaawo mmwe n'ensi yammwe: laba, ensigo zammwe ziizino, munaasiga ensi.
24 Era olulituuka bwe munaakungulanga, munaawanga Falaawo ekitundu eky'okutaano, n'ebitundu ebina bye binaabanga ebyammwe, okuba eby'okusiga ennimiro n'okuba emmere yammwe era n'ab'omu nnyumba zammwe n'okuba emmere ey'abaana bammwe abato.
25 Ne boogera nti Otuwonyezza mu kufa: tulabe ekisa mu maaso ga mukama wange, era tuliba baddu ba Falaawo.
26 Yusufu n'ateeka etteeka eryo ery'ensi y'e Misiri ne leero, Falaawo okuweebwanga ekitundu eky'okutaano; naye ensi ya bakabona yokka ye etaafuuka ya Falaawo.
27 Isiraeri n'atuula mu asi y'e Misiri, mu nsi y'e Goseni; ne bafunira omwo ebintu, ne baala, ne beeyongera nnyo.
28 Yakobo n'amala emyaka kkumi na musanvu mu nsi y'e Misiri: bwe zityo ennaku za Yakobo, emyaka egy'obulamu bwe, zaali myaka kikumi mu ana mu musanvu.
29 Ebiro ne bitera okutuuka Isiraeri by'agenda okufiiramu: n'ayita omwana we Yusufu, n'amugamba nti Obanga kaakano ndabye ekisa mu maaso go, nkwegayiridde, teeka omukono gwo wansi w'ekisambi kyange, onkolere eby'ekisa n'eby'amazima; tonziikanga, nkwegayiridde, mu Misiri:
30 naye bwe ndyebakira awamu ne bajjajja bange, onsitule onziye mu Misiri, onziike mu kifo kyabwe eky'okuziikangamu. N'ayogera nti Ndikola nga bw'oyogedde.
31 N'ayogera nti Ndayirira: n'amulayirira. Isiraeri n'avuunama emitwetwe.


text:
Olugero 88: Yokaana Abatiza Yesu
LABA ejjiba erikka ku mutwe gw’omusajja. Omusajja oyo ye Yesu. Kati alina emyaka nga 30 egy’obukulu. Era omusajja ali naye ye Yokaana. Tulina kye twamuyigako emabega. Ojjukira Malyamu bwe yagenda okukyalira muganda we Erisabesi, era omwana eyali mu lubuto lwa Erisabesi n’abuukabuuka olw’essanyu? Omwana oyo eyali tannazaalibwa yali Yokaana. Naye kati Yokaana ne Yesu bakola ki?
Yokaana yaakamala okunnyika Yesu mu mazzi g’Omugga Yoludaani. Eno ye ngeri omuntu gy’abatizibwamu. Okusooka, annyikibwa mu mazzi, ate n’abbululwayo. Olw’okuba kino Yokaana ky’akola abantu, ayitibwa Yokaana Omubatiza. Naye lwaki Yokaana abatizza Yesu?
Yokaana akikoze kubanga Yesu azze n’asaba Yokaana okumubatiza. Yokaana abatiza abantu abaagala okulaga nti beenenyezza olw’ebintu ebibi bye baakola. Naye Yesu alina ekintu kyonna ekibi kye yakola kye yeetaaga okwenenya? Nedda, Yesu teyakola kibi kyonna, kubanga ye Mwana wa Katonda eyava mu ggulu. N’olwekyo yasaba Yokaana okumubatiza lwa nsonga ya njawulo. Ka tulabe ensonga eyo.
Nga Yesu tannajja wano eri Yokaana, yali mubazzi. Omubazzi ye muntu abajja ebintu okuva mu mbaawo, gamba ng’emmeeza, entebe ne foomu. Yusufu, mwami wa Malyamu, yali mubazzi era yayigiriza Yesu okubajja. Naye Yakuwa teyatuma Mwana we ku nsi kubeera mubazzi. Alina omulimu ogw’enjawulo gw’amutegekedde okukola, era ekiseera kituuse Yesu okutandika okugukola. N’olwekyo, okulaga nti kati agenda kutandika okukola Kitaawe by’ayagala, Yesu asaba Yokaana okumubatiza. Katonda kino akisanyukira?
Yee, akisanyukira, kubanga Yesu bw’ava mu mazzi, eddoboozi okuva mu ggulu ligamba: ‘Ono ye Mwana wange, gwe nsanyukira.’ Era, eggulu libikkuka era ejjiba lino ne likka ku Yesu. Naye lino si jjiba lya ddala. Lifaanana bufaananyi ng’ejjiba. Guno mwoyo gwa Katonda omutukuvu.
Kati Yesu alina bingi eby’okulowoozaako, n’olwekyo agenda mu kifo ekimu n’abeera yekka okumala ennaku 40. Ng’ali eyo Setaani ajja gy’ali. Emirundi esatu Setaani agezaako okukema Yesu amenye amateeka ga Katonda. Naye Yesu takikola.
Oluvannyuma lw’ekyo, Yesu addayo n’asisinkana abasajja abamu abafuuka abagoberezi be oba abayigirizwa be. Agamu ku mannya gaabwe gali, Andereya, Peetero (era ayitibwa Simooni), Firipo ne Nassanayiri (era ayitibwa Battolomaayo). Yesu n’abayigirizwa bano abappya bagenda mu ssaza ly’e Ggaliraaya. Nga bali mu Ggaliraaya bayimirirako e Kaana, ekibuga Nassanayiri gy’ava. Ng’ali eyo, Yesu agenda ku mbaga y’obugole, era n’akola ekyamagero kye ekyasooka. Okimanyi? Afuula amazzi omwenge.
Matayo 3:13-17; 4:1-11; 13:55; Makko 6:3; Yokaana 1:29-51; 2:1-12.
Ebibuuzo
- Abasajja ababiri mu kifaananyi be baani?
- Omuntu abatizibwa atya?
- Baani bulijjo Yokaana baabatiza?
- Yesu asaba Yokaana okumubatiza lwa nsonga ki ey’enjawulo?
- Katonda akiraga atya nti asanyukidde okubatizibwa kwa Yesu?
- Kiki ekibaawo nga Yesu agenze okubeera yekka okumala ennaku 40?
- Abamu ku bayigirizwa ba Yesu abaasooka be baani, era kyamagero ki kye yasooka okukola?
Ebibuuzo ebyongerezeddwako
- Soma Matayo 3:13-17.
Kyakulabirako ki ekikwata ku kubatiza Yesu kye yateerawo abayigirizwa be? (Zab. 40:7, 8; Mat. 28:19, 20; Luk 3:21, 22)
- Soma Matayo 4:1-11.
Engeri Yesu gye yakozesaamu Ebyawandiikibwa etukubiriza etya okwesomesa Baibuli obutayosa? (Mat. 4:5-7; 2 Peet. 3:17, 18; 1 Yok. 4:1)
- Soma Yokaana 1:29-51.
Yokaana omubatiza yagamba abayigirizwa be kutunuulira ani, era tuyinza tutya okumukoppa leero? (Yok. 1:29, 35, 36; 3:30; Mat. 23:10)
- Soma Yokaana 2:1-12.
Ekyamagero Yesu kye yasooka okukola kyalaga kitya nti Yakuwa tamma baweereza be kintu kirungi? (Yok. 2:9, 10; Zab. 84:11; Yok. 1:17)


text:
Mikka
Chapter 1
1 Ekigambo kya Mukama ekyaja eri Mikka, Omumolasuuti, mu mirembe gya Yosamu, Akazi, ne Keezeekiya, bassekabaka ba Yuda, kye yalaba ku Samaliya ne ku Yerusaalemi.
2 Muwulire, mmwe ab'amawanga mwenna; tega amatu go, ggwe ensi, n'ebyo byonna ebirimu; Mukama Katonda abe mujulirwa eri mmwe, Mukama ng'ayima mu yeekaalu ye entukuvu.
3 Kubanga, laba, Mukama ava mu kifo kye, alikka alitambulira ku bifo ebigulumivu eby'ensi.
4 N'ensozi zirisaanuuka wansi we n'enkonko ziryatika ng'ebisenge by'enjuki mu maaso g'omuliro, ng'amazzi agayiikira awali ebbanga.
5 Olw'okwonoona kwa Yakobo ebyo byonna biribaawo n'olw'ebibi eby'ennyumba ya Isiraeri. Okwonoona okwa Yakobo kiki? si Samaliya? ebifo ebigulumivu ebya Yuda kiki? si Yerusaalemi?
6 Kale ndifuula Samaliya ng'ekifunvu mu ttale; ng'ebizabbibu ebisimbe; nange ndisuula amayinja gaakyo mu lukonko, era ndyerula emisingi gyakyo.
7 Ebifaananyi byakyo byonna birisekulwasekulwa n'empeera zaakyo zonna ziryokebwa omuliro, nange ndizikiriza ebifaananyi byakyo byonna; kubanga yazikuŋŋaanya nga ziva mu mpeera ey'omukazi omwenzi, era ziridda eri empeera ey'omwenzi.
8 Kyendiva mpowoggana, ndikuba ebiwoobe, nditambula nga nnyambudde engoye zange era nga ndi bwereere; ndikaaba ng'ebibe, ndijoonajoona nga bamaaya.
9 Kubanga ebiwundu bye tebiwonyezeka; kubanga kituuse ne ku Yuda; kituuse ku luggi olwa wankaaki olw'abantu bange, era ku Yerusaalemi.
10 Temukibuulira mu Gaasi, temukaaba amaziga n'akatono: ku Besuleyafula nneekulukuunyizza mu nfuufu.
11 Muyite muveeyo, ggwe abeera mu Safiri, ng'oli bwereere, era ng'okwatibwa ensonyi; oyo abeera mu Zanani tavuddeemu; ebiwoobe bya Beswezeeri birikuggyako ekikondo kyakyo.
12 Kubanga oyo abeera mu Malosi yeeraliikirira ng'alindirira ebirungi; kubanga akabi kasse, kavudde eri Mukama ku luggi olwa wankaaki olwa Yerusaalemi.
13 Siba eggaali ku mbalaasi esinga embiro, ggwe abeera mu Lakisi: oyo ebibi kwe byasookera eri omuwala wa Sayuuni; kubanga ebyonoono bya Isiraeri byalabika mu ggwe.
14 Kyoliva owa ekirabo Molesesu-gaasi, eky'okusiibula; ennyumba za Akuzibu ziriba eky'obulimba eri bassekabaka ba Isiraeri.
15 Nkyagenda okuleeta gy'oli, ggwe abeera mu Malesa, oyo aliba nnannyini ggwe; ekitiibwa kya Isiraeri kirituuka era ku Adulamu.
16 Weemwe osalire enviiri abaana abakusanyusa; gaziya ekiwalaata kyo ng'empungu; kubanga bakuggiddwako bagenze mu kusibibwa.


text:
NE bwe yaalibadde omuddusi wa Uganda Kiprotich nga y’adduka kyokka nga taliiko amuvuganya awo tekimwanguyirwa kumenya likodi.
Yeetaaga okudduka nga bwatunula emabega alabayo amusimbyeko, olwo n’afuumuuka era n’akenenya n’abalala n’asinga ng’amenye ne likodi.
Awo nno singa ne Pulezidenti Museveni obukulembeze bwe obututte ng’obw’okudduka emisinde mu kibiina kye ekya NRM, kuba kumukotoggera bukotoggezi okutangira abo abaalyagadde okumuvuganya.
Museveni yeeraga dda nga ne mu byobufuzi bwali omuddusi omulungi amenya likodi.
Oba nga bw’adduka ne ba Kiiza Besigye ab’amagulu ag’ebitege mu mpaka z’eggwanga abasing era n’amenya ne likodi, ate oyinza otya okumutiisa ba Amama Mbabazi ab’amagulu ag’enkobogo baleme kumuvuganya mu mbiro z’okwesimbawo munda mu kibiina?
W’alinnyira ensozi ate alemwa atya okulinnya obutunnumba?
Abaabadde mu lusirika lw’e Kyankwanzi bazzizza omusango ogwa Museveni okumulonda addemu okulinnya ensozi, kyokka
ate ne bamukotoggera nga bamugaana oba nga bamutiisa
okulinnya obutunnumba mu kibiina kyakulembera.
Ate okumanya ng’abantubalamu tebeesigwa, abo bennyini kati abagaana Museveni okuvuganyizibwa mu kulinnya obutunnumba,
enkya oba luli be bajja okumwogerako nga bwe yalinga nnakyemalira
atayagala kuvuganyizibwa mu nfuga eya Demokulaasi.
Sso nno ng’ate guno omuze gukula bukuzi mu byobufuzi byaffe wano.
Ne bannakyemalira aboogerwako ennyo, mu kusooka tebaalinga bokka mu ebyo ebyabafuula bannakyemalira.
Waaliwo abaabibakozesanga kyokka oluvannyuma ne beefuula ate ne beekokkola bali nga bwe baali bannakyemalira. Wo ayi Mzee Zedde ng’alabye ennaku!
Ng’enkiiko z’ekibiina weeziri ezinaayungulirwamu anaasimbwawo okulondebwa ku bwapulezidenti, ate lwaki abaabadde e Kyankwanzi beetulinkirizza okukotoggera Museveni aleme kuvuganya na muntu yenna mu kulinnya obutunnumba bwa NRM?
Oyo alinnya ensozi n’amenya ne likodi asobolera ddala n’okulinnya obutunnumba n’olwekyo si kituufu okukotoggera Museveni ate enkya mumwefuukire mumwongere bubi nga bwe muzze mukola abalala.
Bwemba njogedde bubi njatulira ntere nnaabe ku mimwa.


text:
Bya LAWRENCE KITATTA NE MAYI NABAYUNGA
OMWANA Dalton ow’emyaka omusanvu yakulukusizza amaziga nga bw’abuuza, “Ani ‘acce’ taata waffe?” Olwo abatuuze b’e Kisaasi abaabaddewo ne beesooza mu kunyolwa ate abalala nabo amaziga ne gabayitamu.
Sam Mubiru Tabaala, 40, yasangiddwa mu mmotoka ye ey’ekika kya Ipsum UAP 427H ng’atugiddwa ne bamulesa abaana be abasatu abakyali abato ddala.
Darius Mulah Mubiru 9, abadde yaakayingira P.4 mu Kiwatule Parents School ate Dalton Salja Mubiru 7, ng’ali mu P.2 mu ssomero lyerimu. Omuwala asembayo obuto Daniella Nabi Namubiru wa myezi 6 gyokka.
Nnamwandu Pamela Mubiru bakira ayaziirana nti, “abaana bano abato bati ng’enda kubakola ntya. Ggwe obadde byonna gye tuli, abakusse naffe batusse ….maama”
ABAAMUTUZE BALESE BAMUSIBYE
Baamusibye amagulu n’emikono nga bakozesa omuguwa gumu omupya ttuku, ate omuguwa ogwokubiri ne bagusiba mu bulago nga kiteeberezebwa nti guno gwe baakozesezza okumutuga n’afa.
Omulambo gwa Mubiru gwasangiddwa ku mutto gwa ddereeva ng’omutwe gugudde ku siteeringi. Emmotoka yabadde eyingidde mu kisiko ky’e Kyanja okumpi ne Kisaasi; ekitundu kyennyini mw’abadde asula. Gusangiddwa ku makya g’oku Ssande.
Wadde yabadde ne ssente mu nsawo n’essimu, abatemu tebalina kye baatutte era poliisi eteebereza nti bano tebaabadde babbi baabulijjo wabula baabadde bajjiridde bulamu.
Mubiru abadde avuga ‘sipensulo’ e Ntinda era ddereeva munne Fred Kajoba yategeezezza Bukedde nti ku ssaawa nga 1:00 ey’akawungeezi nga bategeka kunnyuka, abavubuka babiri bazze ne bapangisa Mubiru abatwaleko.
Bwe yawulidde nti badda Kyanja n’asiima omulimu kubanga yabadde abatwala mu kitundu ekiriraanye amakaage, ng’abaze nti bw’amala okubatuusa, adda buzzi wuwe. Kiteeberezebwa nti bano be baamusse olw’ebigendererwa ebitannamanyika.
BASONZE KU BYAVUDDEKO OBUZIBU
Kyokka Kajoba yategeezezza nti munnaabwe aludde ng’abategeeza nti waliwo omuntu amuli obubi era amwewerera. Nti byatandika ng’eby’olusaago, omuntu ono bwe yatomera emmotoka ya Mubiru, ensonga poliisi n’eziyingiramu, omuntu oyo ne bamusalira okuliyirira Mubiru obukadde 5.
Nti omuntu oyo yakomba kw’erima ng’agamba nti okumuwa ssente ezo aliba mwana wa mwana era n’atandika n’okumutiisatiisa.
Kyokka waliwo abaasambazze bino nga bagamba nti baayogerako n’omuntu oyo n’akakasa nga bw’ajja okusasula nti era abadde akyanoonya ssente. Bano bagamba nti kisoboka okuba nga bano baabadde babbi ba mmotoka nga bwe baamaze okutta Mubiru n’ebalemerera ne bagirekawo ne badduka.
Ritah Nabukenya omu ku batuuze yagambye nti obukuumi mu kitundu kyabwe bubuliramu ddala era abantu bangi bazze bakolebwako obulumbaganyi mu kitundu kyokka ne wabulawo poliisi b’ekwata.
Denis Wanyama aduumira poliisi ya Kira Road ategeezezza nti batandikiddewo okunoonyereza abasse Mubiru n’ebigendererwa byabwe kyokka n’awa abavuzi ba ‘sipensulo’ amagezi okutandika okwaza abasaabaze be baba beekengedde kubanga okutemula aba ‘sipensulo’ kweyongedde nnyo era gye buvuddeko basse aba sipensulo e Mukono, e Namasuba n’e Wakiso.


text:
Bya Basasi Baffe
WADDE abagole baalaze abagenyi baabwe essanyu ku mbaga, naye baayise mu kaseera akazibu mu kiro ekyakeesezza olunaku lw’embaga eyabuzeeko akatono okusasika okutuusa abantu ab’enjawulo lwe baavuddeyo ku ssaawa esembayo ne bagizza engulu, era byatandise bwe biti:
Obuzibu bwatandise ku Lwakuna, nga Stecia alaba ebintu ebisinga obunene tebinnakwatibwako.Yakubidde Abasi era wano w’akizuulira nti ebintu Abasi byonna bye yali amukakasizza nti ajja kubikolako omuli, okusasula abatimbi, emmere, emmotoka ne kalonda omulala byonna yabadde tannaba kubaako ky’asasula.
Wano Stecia yategeezezza ku mikwano gye obuzibu bw’alimu era n’abagamba nti ssi mwetegekuteeka ssente mu mbaga kubanga si y’eyeewasa.
Ku Lwokutaano ku makya Stecia ng’ebintu bimusobedde yaddusse kipayoppayo ewa nnyina Cissy Nakiganda ku lw’e Salaama n’amutegeeza ebintu nga bwe bigenda. Yamuyitiddemu ng’omusajja bw’atatadde nnusu n’emu mu mbaga nga yeesiga ssente ze ez’ekikazi ze ziba zikola embaga.
Maama wa Stecia, Nakiganda ng’aliisa muwala we keeci ku mbaga e Lugogo.
Stecia ne nnyina nga bali wamu ne maama omuto Mary Kyeyune bakkiriziganyizza okutiisatiisa omusajja ng’embaga bw’efudde baganda be basobole okumussaako ekifuba aggyeyo ssente z’abadde asonda mu nkiiko z’abadde atuuza, embaga ebeewo baleme kuswala nga famire.
Ku Lwokutaano emisana maama wa Stecia yavuddeyo n’alangirira nti embaga esaziddwaamu olwa mukoddomi waabwe okugaana okussa ssente yonna mu mukolo n’alabisa muwala waabwe nga ye yeekoledde embaga.
Kino kyakutte ku bantu bangi mikwano gya Stecia abaayanguye okuduukirira embeera ne bakakasa nti embaga ebaawo ku ssaawa envannyuma.
Eyabakulembeddemu yabadde Maama Fiina eyakubye obukadde 15 ku mmeeza .
Ku Lwokutaano ekiro ekiro aba Golden Band nga bakulemberwa Musa Kavuma baatuuzizza olukiiko omugole omusajja yayitiddwa annyonnyole biki bye yabadde akozeeko kubanga naye abaddenga atuuza enkiiko z’okusonda ssente, kyokka ekyaggye abategesi enviiri ku mitwe, kwe kukizuula nti embaga yabadde ekyetaaga obukadde asatu ng’ebintu ebikulu nga entambula, eby’okulya, abatimbi, n’ebirala byonna si bisasule.
Maama Fiina yannyonnyodde nti bwe yakirabye nti embaga egenda kusasika, yasazeewo asseemu ssente ezeetaagisa wadde ng’emabega azze asonda. Agamba nti yakitegeeredde awo nti n’essuuti y’omugole omusajja yabadde tennasasulwa.
Kirumira (ku kkono) ne mukyala we Susan ne Col. Felix Kulayigye eyakiikiridde Gen. Katumba Wamala.
Maama Fiina yeegattiddwaako banne ba Stecia aba Golden Band nabo abaatudde ne beekwatakwata abaanoonyezza mmotoka ezaatambuzza abagole oluvannyuma lwa kkampuni gye baabadde batuukiridde okugaana okuleeta mmotoka yaazo olw’obutasasulwa.
Omu ku bakulu mu Golden Band ataayagadde kwatuukiriza mannya ge yannyonnyodde nti obuzibu obusinga kwe bwavudde ku bagole bombi buli omu okugaanira ensimbi ezaasondeddwa abantu ne baagala bazeeyambise okusasula amabanuja.
Ku ludda lwa Mubiru mikwano gye egyakulembeddwa nnyini katale ka USAFI, Omar Ssekamatte Nassoolo yakubyekubye ku banne ne babaako ssente ze basonda okusasula ku baaleese emmere.
Okutwaliza awamu embaga yawedde naye nga yabaddemu ebirumira bingi.
WADDE abagole baalaze abagenyi baabwe essanyu ku mbaga, naye baayise mu kaseera akazibu mu kiro ekyakeesezza olunaku lw’embaga eyabuzeeko akatono okusasika okutuusa abantu ab’enjawulo lwe baavuddeyo ku ssaawa esembayo ne bagizza engulu, era byatandise bwe biti:
Sophie Nantongo (ku kkono) ne Mesach Ssemakula ku mbaga.
Obuzibu bwatandise ku Lwakuna, nga Stecia alaba ebintu ebisinga obunene tebinnakwatibwako.Yakubidde Abasi era wano w’akizuulira nti ebintu Abasi byonna bye yali amukakasizza nti ajja kubikolako omuli, okusasula abatimbi, emmere, emmotoka ne kalonda omulala byonna yabadde tannaba kubaako ky’asasula.
Wano Stecia yategeezezza ku mikwano gye obuzibu bw’alimu era n’abagamba nti ssi mwetegekuteeka ssente mu mbaga kubanga si y’eyeewasa.
Ku Lwokutaano ku makya Stecia ng’ebintu bimusobedde yaddusse kipayoppayo ewa nnyina Cissy Nakiganda ku lw’e Salaama n’amutegeeza ebintu nga bwe bigenda. Yamuyitiddemu ng’omusajja bw’atatadde nnusu n’emu mu mbaga nga yeesiga ssente ze ez’ekikazi ze ziba zikola embaga.
Stecia ne nnyina nga bali wamu ne maama omuto Mary Kyeyune bakkiriziganyizza okutiisatiisa omusajja ng’embaga bw’efudde baganda be basobole okumussaako ekifuba aggyeyo ssente z’abadde asonda mu nkiiko z’abadde atuuza, embaga ebeewo baleme kuswala nga famire.


text:
Bya Shamirah Nabiddo
POLIISI eyigga omukazi agambibwa okukuba omwana we oluvannyuma n’amukanyuga n’agwa mu waya y’engoye eyamukutte mu bulago n’emusala nga yabuzeeko katono okumutuga.
Omukazi ono eyategeerkeseeko erya Florence abadde mupangisa ku nnyumba za Nnalongo mu Kalule Zooni ng’abatuuze bamulumiriza okutulugunya omwana we era bwe baamutiisizza okumusiba kwe kudduka.
Akulira ebyokwerinda ku kyalo, Sarah Birungi yagambye nti omukazi ono aludde ng’atulugunya abaana ng’era bulijjo bamulabula naye nga tawulira. Birungi era yategeezezza ng’omukazi ono bw’ali omutamiivu nga buli lw’akomawo ng’amukuba.
Omwana ono kati akuumibwa Birungi ng’ajjanjabwa ku ddwaaliro lya Mirembe Clinic e Kawempe ku Ttaano ku fayilo nnamba 16/24/01/2015.


text:
OMUKAZI ow’ettima wuuno agamibwa okwekobaana ne muliraanwa we ne basiba omwana wa muganda we gwe yamuwa okumuyamba ku mirimu gy’awaka emikono ne bamwokya omuliro n’okumukuba emiggo nga bamulaga kubba ssente za muliraanwa we 4,000/-.
Hasiyah Nakalema ne Rose Nakafeero ab’e Kyabakadde mu Ggombolola y’e Kyampisi mu Disitulikiti y’e Mukono kigambibwa nti baayokezza omwana Shakirah Nabazaala, 12 emikono. Bano baakwatiddwa ne baggulwako omusango gw’okutulugunya omwana ku fayiro nnamba SD: 07/19/01/2015 ku Poliisi y’e Kyampisi.
Okubakwata kyaddiridde abatuuze okugitemyako oluvannyuma lw’okulaba omwana ono ng’azimbye emikono.
Nakalema yakkirizza okusiba omwana emiguwa n’okumukuba n’okumwokya emikono ng’agamba nti yabadde amubonereza aleme kuddamu kwemakula.
Yalaajanidde Poliisi emusonyiwe nti kuba yabadde tamanyi nti ky’akola kya butemu.
Nakafeero eyabbiddwaako ssente yategeezezza nti, “baze yandekedde 4,200/- ne nzireka ku buliri nga wano omu ku baana bange we yaziggye n’azitwalira Nabazaala kyokka bwe baamubuuzizza ne yeegaana nze ne mbyesonyiwa.
Wabula oluvannyuma bantegeezezza nga ssente bwe bazirabye olwo maama wa Shakira n’atandika okumukuba era oluvannyuma yansabye omuguwa wabula nga simanyi nti agenda kusiba mwana ono kumwokya.”
Aduumira Poliisi y’e Kyampisi, Albert Asiimwe yategeezezza nti abakwate bano bagguddwaako emisango gy’okutulugunya omwana.


text:
NZE Betty Nambooze Birabwa. Mbeera Nansana. Nasalawo kwekuliza baana bange oluvannyuma lw’omusajja okundaga nti si mwetegefu kutulabirira.
Taata w’abaana ono twali tuludde nga twagalana ebitagambika. Nange kwe kusalawo omukuzaalira abaana abasatu oluvannyuma lw’okumulaba ng’omusajja ow’obuvunaanyizibwa.
Ng’abaana bano bamaze okukula omusajja yanneefuulira ne nnejjusa lwaki namukkiriza.
Omusajja yagaana okusasulira abaana bange fiizi, nga buli lusoma lwe lutandika atandika okufuna obusongasonga bwe yeekwasa.
Bwe nnamulemerako kwe kuntegeeza nti “abaana oba tebasoma balekeyo ndaba nange kitaabwe saasoma kati sirimusanyufu,” bwe yambuuza.
Ekiseera kyatuuka nga takyayagala kugula bintu byawaka ssaako n’okusasula sente z’ennyumba. bwe nnamulemerako n’antegeeza nti tugende mu kyalo ewaabwe e Gomba gye bamuzaala kuba ekibuga kigaanyi kyokka ng’amazima ssente alina.
Nnasalawo okuguma ng’omukazi ne ntandika okwekuliza abaana bange bw’omu ng’era kati we twogerera bona bakulu bakuze nsigaza ekiseera kitono okuwona fiizi eza buli ‘taamu’.


text:
Olugero 81: Okwesiga Obuyambi bwa Katonda
ENKUMI n’enkumi z’abantu batindigga olugendo oluwanvu okuva e Babulooni okugenda e Yerusaalemi. Naye bwe batuuka, Yerusaalemi kiri matongo. Tekiriimu muntu yenna. Abaisiraeri balina okuddamu okuzimba buli kimu.
Ekimu ku bintu bye basooka okuzimba kye kyoto. Kino kifo we bayinza okuweerayo ebiweebwayo by’ensolo, oba ebirabo, eri Yakuwa. Oluvannyuma lw’emyezi mitono, Abaisiraeri batandika okuzimba yeekaalu. Naye abalabe baabwe abali mu nsi eziriraanyewo tebaagala Baisiraeri bagizimbe. N’olwekyo bagezaako okubatiisatiisa balekere awo. Mu nkomerero, abalabe bano bafukuutirira kabaka wa Buperusi omuppya okuteekawo etteeka eriyimiriza omulimu guno ogw’okuzimba.
Emyaka gyekulungulula. Kati waakayitawo emyaka 17 kasookedde Abaisiraeri bakomawo okuva e Babulooni. Yakuwa atuma bannabbi be Kaggayi ne Zekkaliya okugamba abantu okuddamu okuzimba. Abantu beesiga obuyambi bwa Katonda, era bagondera bannabbi. Baddamu okuzimba, wadde ng’etteeka ligamba nti tebalina kukikola.
Bwe kityo, omukungu Omuperusi ayitibwa Tattenayi ajja n’abuuza Abaisiraeri gye baggye obuyinza okuzimba yeekaalu. Abaisiraeri bamugamba nti bwe baali e Babulooni, Kabaka Kuulo yabagamba: ‘Mugende, kati, e Yerusaalemi era muzimbe yeekaalu ya Yakuwa, Katonda wammwe.’
Tattenayi aweereza ebbaluwa e Babulooni n’abuuza obanga Kuulo kati eyali afudde, ddala yalagira bw’atyo. Mangu ddala bafuna ebbaluwa okuva eri kabaka omuppya owa Buperusi. Egamba nti ddala Kuulo yalagira bw’atyo. Era kabaka awandiika: ‘Leka Abaisiraeri bazimbe yeekaalu ya Katonda waabwe. Era nkulagira obayambeko.’ Mu myaka ng’ena yeekaalu emalirizibwa, era Abaisiraeri basanyufu nnyo.
Wayitawo emyaka emirala mingi. Kati waakayitawo emyaka 48 okuva yeekaalu lwe yamalirizibwa. Abantu mu Yerusaalemi baavu, era ekibuga ne yeekaalu ya Katonda tebirabika bulungi. Ng’ali e Babulooni, Omuisiraeri ayitibwa Ezera amanya ku bwetaavu bw’okuddaabiriza yeekaalu ya Katonda. Omanyi ky’akola?
Ezera agenda ewa Alutagizerugizi, kabaka wa Buperusi, era kabaka ono omulungi awa Ezera ebirabo bingi eby’okutwala e Yerusaalemi. Ezera asaba Abaisiraeri abali e Babulooni okumuyambako okutwala ebirabo bino e Yerusaalemi. Abantu nga 6,000 bagamba nti bajja kugenda. Balina ffeeza ne zaabu mungi nnyo era n’ebintu ebirala eby’omuwendo eby’okutwala.
Ezera mweraliikirivu, kubanga ekkubo ery’okuyitamu lirimu abasajja ababi. Abasajja bano bayinza okubatwalako ffeeza waabwe ne zaabu, era n’okubatta. N’olwekyo Ezera akuŋŋaanya abantu, nga bw’olaba mu kifaananyi kino. Awo basaba Yakuwa okubakuuma mu lugendo lwabwe oluwanvu nga baddayo e Yerusaalemi.
Yakuwa abakuuma. Era oluvannyuma lw’okutambulira emyezi ena batuuka bulungi e Yerusaalemi. Kino tekiraga nti Yakuwa asobola okukuuma abo abamwesiga?
Ezera essuula 2 okutuuka ku 8.
Ebibuuzo
- Bantu bameka abatindigga olugendo okuva e Babulooni okugenda e Yerusaalemi, naye mbeera ki gye basangayo?
- Kiki Abaisiraeri kye batandika okuzimba nga batuuse, naye kiki abalabe baabwe kye bakola?
- Kaggayi ne Zekkaliya be baani, era kiki kye bagamba abantu?
- Lwaki Tattenayi aweereza ebbaluwa e Babulooni, era addibwamu atya?
- Kiki Ezera ky’akola bw’akimanya nti yeekaalu ya Katonda yeetaaga okuddaabirizibwa?
- Nga bwe kirabikira mu kifaananyi, Ezera asaba ki, essaala ye eddibwamu etya, era ffe kino kituyigiriza ki?
Ebibuuzo ebyongerezeddwako
- Soma Ezera 3:1-13.
Singa lumu twesanga mu kitundu ekitaliimu kibiina ky’abantu ba Katonda, twandyeyongedde kukola ki? (Ezer. 3:3, 6; Bik. 17:16, 17; Beb. 13:15)
- Soma Ezera 4:1-7.
Kyakulabirako ki Zerubabeeri ky’ateerawo abantu ba Katonda ku butagattika nzikiriza? (Kuv. 34:12; 1 Kol. 15:33; 2 Kol. 6:14-17)
- Soma Ezera 5:1-5, 17 ne 6:1-22.
Lwaki abaziyiza tebaasobola kuyimiriza mulimu gwa kuzimba yeekaalu? (Ezer. 5:5; Is. 54:17)
Abasajja Abayudaaya abakulu kye baakola kikubiriza kitya abakadde Abakristaayo okunoonya obulagirizi bwa Yakuwa nga boolekaganye n’okuziyizibwa? (Ezer. 6:14; Zab. 32:8; Bar. 8:31; Yak. 1:5)
- Soma Ezera 8:21-23, 28-36.
Nga tetunnabaako kintu kyonna kye tukola, kyakulabirako ki ekya Ezera ekyandibadde ekirungi okugoberera? (Ezer. 8:23; Zab. 127:1; Nge. 10:22; Yak. 4:13-15)


text:
Embaga ya Stecia ne bba Abbas Mubiru esasise
Mar 13, 2015
EMBAGA ya Stecia Mayanja esasise! Okusinziira ku nsonda ezenjawulo, embaga eno ebadde erina okubaawo enkya ku Lwomukaaga ezzeemu omukoosi oluvannyuma ssente ezibadde zisondebwa okutegeka omukolo gwabwe okutabula Stecia ne bba Abbas Mubiru.
Kigambibwa nti buli ludda (olwa Stecia n'olwa Mubiru) lubadde lusonda ssente kyokka nga zaakugattibwa bakole omukolo ogwa wamu kwe balina okusembereza abagenyi baabwe e Lugogo.
Wabula essaawa y'okutegeka bwe yatuuse Mubiru ne bamusaba ssente ezisoba mu bukadde 100 z'abadde alina okuwaayo ng'alinako 10 zokka! Kino kyatabudde abooluganda lwa Stecia naddala nnyina enteekateeka ne zirinnyibwamu eggere.
Lindirira ebisingawo ku mboozi eno..
Soma wano ku mbaga za basereebu ezibadde matankane..